Eskatologi : Cabang Ilmu Pengetahuan Tentang Akhir Zaman

Majoriti agama-agama besar di dunia, khasnya agama samawi memerlukan setiap orang pengikutnya mempercayai tentang kedatangan era akhir zaman.

Boleh dianggap sebagai doktrin dan juga cabang ilmu secara formal, ilmu berkenaan akhir zaman boleh dibahagikan kepada pendapat dan pegangan mengikut kepercayaan agama yang berlainan.

Mendengar pembentangan berkenaan ilmu ini yang digelarkan sebagai cabang ilmu eskatologi, memang akan mempunyai reaksi pendengar yang berlaku polrisasi. Ada pihak secara terbuka mampu menerimanya, sementara ada juga pihak yang menganggap kajian tentang penghujung dunia ini hanya membuang masa.

Sekiranya kita merujuk kepada kamus, eskatologi atau dalam ejaan bahasa Inggeris 'eschatology' merupakan pengetahuan berbentuk teologikal; yang berkisar kepada kejadian-kejadian atau peristiwa yang bakal berlaku pada penghujung zaman dan hayat tamadun manusia.

Di dalam kamus Merriam-Webster, eskatologi ditakrifkan sebagai satu bentuk kepercayaan yang berkait dengan pengetahuan kematian, akhir zaman serta takdir yang bersifat muktamad bagi semua manusia.

Perkataan 'eschatology' datang daripada perkataan Yunani/Greek 'eschatos' yang membawa makna 'terakhir' digabungkan dengan penghujung '-logy' yang membawa takrifan 'ilmu', jadi secara bahasanya 'eschatology' membawa makna 'ilmu terakhir.'

Perkataan ini secara rasminya digunakan sejak tahun 1838, sebagai label kategori kepada cabang ilmu kajian akhir zaman secara am - tanpa merujuk kepada mana-mana agama tertentu.

Ilmu eskatologi ini boleh dipecahkan kepada kepercayaan agama-agama yang berbeda,setiap kepercayaan membawa pendapat dan doktrin yang menceritakan tentang peristiwa akhir zaman mengikut perspektif agama masing-masing.

Daripada perspektif agama Islam, ilmu eskatologi digelarkan sebagai ilmu fitan - boleh disebut sebagai ilmu untuk menghadapi fitnah yang bakal muncul dalam peristiwa-peristiwa yang menjurus kepada akhir zaman.

Dalam pengajian eskatologi, wujud perbezaan yang sangat jelas di antara kepercayaan penganut agama samawi atau 'Abrahamaic Religion' dengan ajaran penganut kepercayaan bukan samawi.

Ajaran Yahudi, Kristian dan Islam membawa kepercayaan tentang kejadian-kejadian dalam bentuk linear, dengan banyak peristiwa diceritakan akan berlaku sebelum tibanya detik terakhir kehidupan di dunia dan kemuncaknya; hari kemusnahan dunia.

Bagi ajaran-ajaran agama bukan samawi seperti agama Hindu misalnya - kejadian yang menjurus kepada akhir zaman mempunyai bentuk garis masa yang tidak linear, mampu berlaku dalam bentuk pusingan yang berulang-ulang sebelum sampai ke titik penamat di mana akan berlaku satu peristiwa besar; berbeza mengikut kepercayaan masing-masing.

Selain bidang agama, ilmu eskatologi juga boleh dikatakan menjadi sebahagian daripada kajian sains dalam cabang kosmologi, melibatkan kajian yang dijalankan khas untuk memahami hala tuju dunia dan bumi yang kita diami.

Daripada perspektif sains, ilmu kosmologi ini cuba merungkai dan meramal nasib dunia dengan menggunakan penelitian yang dilakukan dengan bantuan peralatan dan teknologi, tidak hanya bergantung dengan kisah sejarah dan ilmu teori semata-mata.

Kajian berkenaan saiz alam semesta, teori penciptaan alam serta pemahaman berkenaan kejadian-kejadian yang berlaku pada struktur alam kita yang semakin berubah, boleh juga ditakrifkan sebagai ilmu akhir zaman.

Bagi pihak yang kritikal terhadap kajian berkenaan ilmu fitan, pasti mereka akan meletakkan usaha untuk memahami atau meramal apa yang bakal berlaku di akhir zaman sebagai satu usaha yang sia-sia; hingga ada yang mengatakannya mengarut.

Banyak pihak meletakkan ilmu fitan atau mana-mana kajian tentang akhir zaman ini, hanya akan melahirkan seorang yang paranoid serta takut dengan perkara yang belum benar berlaku. Bagaimanapun, pada pendapat penulis cara itu salah dalam menilai kepentingan sebenar ilmu fitan atau ilmu eskatologi.

Kita tidak boleh menafikan di dalam al-Quran sudah menceritakan tentang peristiwa-peristiwa yang belum berlaku. Ini bermakna secara asasnya cubaan untuk memahami dan mengkaji petanda yang ada untuk dikaitkan dengan masa depan - sepatutnya tidak dikritik atau ditolak mentah-mentah.

Ajaran Islam sendiri sudah pun menggariskan petanda-petanda sebagai petunjuk untuk umat Islam. Ilmu fitan ini membantu umat Islam menemui kaitan-kaitan di antara apa yang terkandung dalam al-Quran serta hadis - dengan peristiwa yang berlaku semasa kita hidup.

Pihak yang kritikal terhadap kajian sebegini seringkali meletakkan semua peristiwa yang berlaku di dunia, berlaku secara kebetulan, tidak berkait antara satu sama lain.

Sementara bagi pendokong ilmu fitan pula, mereka percaya bahawa apa yang berlaku khasnya yang melibatkan fitnah dan pembohongan; merupakan satu bentuk perancangan jangka masa panjang yang sudah digerakkan dan perlu difahami melalui kemahiran untuk memadankan nama, tempat, peristiwa dan pelbagai elemen berbeza.

Secara peribadi, penulis berpendapat setiap perkara besar yang berlaku pasti bukan berlaku hanya secara kebetulan - kerana setiap orang di antara kita tak kira bangsa dan agama, didorong oleh pegangan dan kepercayaan masing-masing yang kita ketahui mempunyai matlamat yang berbeza.

Usaha untuk memahami perbezaan matlamat itulah sebenarnya perkara yang sangat penting, untuk kita mampu memperkuatkan diri, berusaha melindungi akidah dan kepercayaan kita.


Sejarah Pengharaman Huruf QWX di Turki 1928

Pada tahun 1928, kerajaan Turki telah mengambil keputusan besar dengan mengubah sistem tulisan di negara mereka. Pada ketika itu, sistem tulisan Turki dipengaruhi oleh sistem tulisan Arab yang didakwa sukar difahami oleh kebanyakan rakyatnya.

Disebabkan ini, ramai orang luar yang berhijrah ke Turki masih sukar membaca papan tanda di jalan walaupun sudah fasih berbicara menggunakan bahasa Turki. Malah, kanak-kanak juga dikatakan sukar mempelajari bahasa Turki berbanding bahasa lain yang menggunakan abjad-abjad Latin.

Kesukaran mempelajari bahasa Turki terutamanya bagi golongan muda menyebabkan kerajaan terpaksa membuat sesuatu bagi memastikan bahasa ini tidak terus dipinggirkan. Disebabkan inilah, kerajaan Turki pimpinan Mustafa Kamal Ataturk telah mengambil keputusan untuk menggunakan sesetengah abjad Latin ke dalam bahasa Turki.

Keputusan ini dikatakan akan memudahkan bahasa ini lebih mudah dipelajari dan tersebar terutamanya kepada orang Eropah, secara tidak langsung membantu pembangunan negara ke arah negara yang lebih progresif.

Sistem tulisan Arab purba dikatakan mempunyai terlalu banyak huruf atau abjad dan hal ini dikatakan menyebabkan kesukaran kepada mesin pencetak pada waktu itu. Sementara itu, dalam sistem tulisan dan bahasa Turki, hanya 29 abjad sahaja yang digunakan.

A B C Ç D E F G Ğ H I İ J K L M N O Ö P R S Ş T U Ü V Y Z

Secara umumnya abjad-abjad di atas yang digunakan dalam sistem tulisan bahasa Turki kelihatan sama dengan abjad-abjad yang kita biasa gunakan kerana ianya turut diambil daripada sistem Latin. Namun, terdapat beberapa abjad istimewa yang mempunyai tanda titik atau garisan pada bahagian atas atau bawah yang diperkenalkan untuk disesuaikan dengan beberapa sebutan dalam bahasa Turki.

Sementara itu, 3 abjad yang dipercayai tidak digunakan dibuang terus daripada sistem baru yang diperkenalkan ini. 3 abjad atau huruf tersebut adalah Q, W dan X. Ketiga-tiga huruf ini dibuang kerana dipercayai boleh digantikan dengan huruf K, V dan KS.

Sebagai contoh, ejaan "taxi" boleh dieja sebagai "taksi", dimana huruf X boleh diganti dengan KS. Contoh lain adalah ejaan bagi "Nowruz" menjadi "Nevruz". Bagi yang tidak tahu, Nowruz merupakan sambutan Tahun Baru bagi orang Parsi.

Binaan arca yang memaparkan Mustafa Kamal Atartuk sedang memperkenalkan sistem ejaan baru

Pengenalan sistem tulisan baru ini juga bermakna kesemua papan tanda di tempat awam di seluruh negara terpaksa juga diubah menggunakan sistem ejaan baru ini. Nama jalan, kedai, stesyen bas, nama syarikat, nama stesyen kereta api dan sebagainya terpaksa ditukar mengikut sistem baru ini.

Selain itu, syarikat penerbitan akhbar dan jurnal juga dipaksa menggunakan sistem percetakan yang baru. Malah, dokumen-dokumen penting yang lama dan buku-buku teks di sekolah juga terpaksa diperbetulkan dan dicetak semula mengikut sistem ejaan yang baru ini.

Bagi memperkasakan lagi perlaksanaan sistem ejaan baru ini, maka kesemua rakyat Turki berusia antara 16 dan 40 tahun diwajibkan mempelejari sistem baru ini sementara para pelajar di sekolah juga turut diperkenalkan dengan sistem ejaan baru ini.

Penukaran sistem ejaan sesuatu bahasa di sebuah negara yang mempunyai 14 juta penduduk bukanlah satu tugasan yang mudah. Sesetengah pihak menganggap kejayaan kerajaan menerapkan sistem ejaan baru ini dalam masa beberapa minggu sahaja sebagai satu pencapaian terbesar Turki dari segi pendidikan.

Walau bagaimanapun, tidak semua menyambut baik usaha ini. Malah, pengenalan sistem ejaan baru yang berpaksikan kepada sistem ejaan Latin ini didakwa merupakan salah satu usaha halus Mustafa Kamal Atartuk untuk menjadikan Turki sebagai sebuah negara sekular.

Apabila Mustafa Kama Ataturk mengeluarkan ketiga-tiga huruf Q, W dan X daripada sistem ejaan baru yang diperkenalkan, dia turut sama mengharamkan penggunaannya secara terbuka. Malah, sesiapa yang didapati menggunakna ketiga-tiga huruf ini di tempat awam (nama kedai, nama syarikat, nama jalan dll) akan dikenakan denda.

Walau bagaimanapun, terdapat juga pengecualian yang diberikan terhadap ketiga-tiga huruf ini.  Ketiga-tiga huruf ini hanya boleh digunakan pada beberapa perkataan tertentu yang dipinjam daripada bahasa Inggeris dan bahasa lain.

Sebagai contoh, salah satu saluran penyiaran televisyen terbesar Turki dibenarkan menggunakan "Show TV" kerana ianya diambil daripada bahasa Inggeris. Selain itu, terdapat juga papan tanda iklan mesin pencetak daripada syarikat Xerox yang dibenarkan kerana ianya adalah syarikat daripada luar.

Orang daripada bangsa Kurdis meliputi kira-kira 20 peratus daripada populasi rakyat Turki dan mereka adalah antara golongan yang terkesan dengan pengharaman ketiga-tiga huruf ini. Mereka sangat menentang keras pengharaman ketiga-tiga huruf ini memandangkan mereka mempunyai bahasa tersendiri yang menggunapakai ketiga-tiga huruf ini.

Bahasa Turki diisytiharkan sebagai bahasa rasmi di Turki dan penentangan golongan Kurdis terhadap pengharaman penggunaan huruf Q, W dan X menyebabkan bahasa Kurdis pernah diharamkan suatu ketika dahulu. Malah, ada sesetengah daripada mereka terpaksa menukar nama sekiranya nama mereka mengandungi abjad-abjad yang diharamkan ini.

Sebagai golongan minorit di Turki, golongan Kurdis sememangnya mempunyai sejarah panjang didiskriminasi oleh kerajaan pimpinan Mustafa Kamal Atartuk.

Segalanya berakhir pada Oktober 2013 apabila kerajaan Turki telah menarik balik pengharaman terhadap abjad Q, W dan X. Malah, kerajaan juga dilihat lebih terbuka dengan penggunaan bahasa Kurdis di kawasan awam.

Sebagai contoh, siaran televisyen berbahasa Kurdis dibenarkan beroperasi 24 jam sehari berbanding hanya 45 minit sehari. Selain itu, subjek pembelajaran bahasa Kurdis juga dibenarkan di sekolah awam berbanding sebelum itu yang hanya dibenarkan diajar di sekolah-sekolah swassta sahaja.


Sejarah Bantal - Daripada Batu Keras Kepada Kapas Lembut

Setiap hari pasti kita menggunakan bantal, melainkan anda memang jenis tak pernah tidur. Bantal mampu memberikan kita rasa yang nyaman - apatah lagi bila bantal tu jarang dibasuh dan mempunyai bau yang hanya kita saja gemarkan.

Dalam zaman moden, bantal datang dalam pelbagai jenis bentuk, rupa dan bahan pembuatannya dengan bantal asas mampu dibeli pada harga yang sangat murah - sementara ada juga bantal dijual dengan harga ribuan ringgit harganya.

Kita mungkin tak mengambil berat sangat tentang peralatan bantal tetapi tahukah anda satu masa dulu, bantal merupakan simbol status kemewahan yang menunjukkan pemiliknya adalah orang berkemampuan?

Percaya tak sekiranya kami katakan bantal yang kita gunakan sekarang - terlalu jauh bezanya berbanding bantal terawal yang wujud dan dicipta tamadun-tamadun terdahulu?

Tidak diketahui sejak bila bantal mula digunakan tetapi bantal paling tua yang ditemui di dunia setakat ini, merupakan bantal yang digunakan oleh masyarakat tamadun Mesopotamia sekitar 9,000 tahun dahulu sekitar tahun 7,000BCE. Bagaimanapun, berbeza dengan bantal gebu dan lembut yang kita ada sekarang, bantal orang Mesopotamia pula diperbuat daripada batu atau kayu - sepenuhnya.

Jadi kalau nak kata selesa, memang tak selesalah untuk digunakan bagi meletakkan kepala namun 'bantal' itu dicipta bagi mengelakkan serangga-serangga kecil mampu merayap dan seterusnya masuk ke dalam rongga di bahagian kepala.

Oleh kerana proses penghasilannya memerlukan tukang yang benar-benar mahir selain daripada kos mengukir batu yang agak tinggi bagi tamadun tersebut, bantal-bantal ini hanya dimiliki oleh kumpulan masyarakat berstatus bangsawan sahaja.

Selain daripada melindungi manusia daripada seranggap merayap, bantal mereka juga digunakan sebagai salah satu cara merawat masalah sakit leher dan bahu yang kerap dialami masyarakat zaman tersebut. Tak tahulah bagaimana caranya. Pada penulis, mereka kerap sakit leher kerana bantal mereka sebegitu rupa. Tapi itu pada penulislah.

Bantal tidak mengalami perubahan ketara daripada segi bentuknya dengan beberapa penemuan bantal-bantal yang diperbuat daripada batu ditemui di kawasan-kawasan tamadun Mesir dan China lama, dianggarkan dibuat sekitar tahun 2055BCE.

Bagaimanapun orang Mesir kuno percaya penggunaan bantal merupakan salah satu bentuk status mereka, kerana mereka percaya kepala merupakan bahagian anggota badan yang suci. Jadi bantal yang mereka gunakan ketika itu kebiasaannya hanya digunakan bagi menyokong mayat-mayat saudara mara atau tokoh yang telah meninggal dunia. Sama seperti orang Mesopotamia, bantal orang Mesir masih lagi diperbuat daripada batu atau kayu.

Masyarakat China pula masih lagi mengekalkan penghasilan bantal yang serupa, membina bantal dengan menggunakan bahan seperti batu dan juga tembikar, namun dihias dengan warna, bentuk dan corak yang melambangkan sesuatu.

Orang China benar-benar menggunakan kemahiran mereka dalam mengukir, membikin banyak jenis bantal daripada pelbagai jenis bahan antaranya batu jed malahan gangsa, untuk menghasilkan bantal-bantal yang unik serta mampu menggambarkan budaya mereka.

Pada era inilah yang bermula pada abad ke 6 di mana orang China mula meletakkan alas di atas bantal mereka - bagi menghasilkan permukaan yang lembut dan lebih selesa pada kepala.

Serentak dengan penghasilan-penghasilan bantal-bantal batu di tamadun-tamadun lain di seluruh dunia, orang Rom mula bereksperimen dalam menghasilkan bantal yang lebih lembut sebagai pelapik kepala.

Mereka mula menggunakan bahan seperti kain yang disumbatkan dengan jerami atau bulu haiwan di dalamnya, bagi menghasilkan bantal yang lebih empuk, serta mengikut bentuk kepala. Bagaimanapun, seperti biasa bantal hanya mampu diperolehi oleh golongan-golongan bangsawan Rom ketika itu jadi penggunaannya tidaklah meluas pada zaman mereka.

Walau demikian, idea untuk menggunakan bahan lebih lembut mula diikuti oleh masyarakat-masyarakat berikutnya sehinggakan sebelum bermulanya era pertengahan Eropah, bantal-bantal lembut mula menjadi barangan yang mesti dimiliki setiap rumah.

Bantal mula ditolak masyarakat Eropah selepas stigma masyarakat berkenaan mula merebak, apabila dikatakan lelaki yang menggunakan bantal merupakan lelaki yang lemah. Ekoran daripada kepercayaan itu, Raja Henry VIII yang memerintah England sehingga pertengahan abad ke 16 bertindak mengharamkan penggunaan bantal - bagi mengembalikan kejantanan askar dan lelaki yang hidup di bawah pemerintahan beliau.

Hanya wanita-wanita yang mengandung dan bersalin dibenarkan menggunakan bantal, ekoran keadaan badan mereka yang sensitif serta memerlukan sokongan lebih baik untuk mendapatkan keselesaan.

Sehingga abad ke 19, bantal masih lagi dilihat sebagai objek yang mewakili simbol serta kedudukan seseorang dalam masyarakat - ekoran daripada kesukaran untuk menghasilkan bantal. Walaupun masih digunakan, penggunaannya boleh dikatakan tidak popular serta belum menjadi satu kebiasaan.

Hanya selepas bermulanya era revolusi industri yang memperkenalkan penggunaan mesin ke dalam peringkat penghasilan produk, barulah bantal yang lebih murah berjaya dihasilkan membolehkan orang kebanyakan mula membeli bantal-bantal sendiri.

Bahan untuk menghasilkannya juga berbeza dan penghasilan bantal banyak dibantu daripada perkembangan aktiviti penanaman pokok kapas, yang banyak menurunkan kos penghasilan sebiji bantal. Selain daripada mampu mengikut bentuk kepala, kapas juga mampu menawarkan tahap kekerasan yang selesa serta memegang kepala dengan baik.

Bagaimanapun, penggunaan bantal kapas turut sama membawa kepada isu tahap kebersihan bantal; perlu selalu dibasuh akibat daripada sifat kapas yang mudah menyerap pelbagai elemen kurang sihat. Bagi menyelesaikan isu ini, bahan polyester mula menggantikan kapas sebagai pengisi bantal, disebabkan oleh sifatnya yang mudah dicuci serta lebih murah.

Selain daripada itu, bahan seperti serabut dan juga span mula digunakan sebagai bahan lain, bagi menghasilkan bantal yang selesa. Revolusi penggunaan getah memperkenalkan bantal yang diperbuat dari getah, sangat tahan lasak serta mampu mengekalkan bentuknya dengan lebih lama.

Pada tahun 1966, pihak NASA berjaya membangunkan apa yang kita kenali sebagai 'memory foam', sejenis gentian yang mampu mengingati bentuk yang diletakkan di atasnya. Bermula pada penghujung tahun 1990-an, bantal yang menggunakan gentian tersebut mula dijual memberikan kita lebih banyak pilihan, mengikut keperluan kita.


Sejarah, Falsafah Dan Unsur Agama Buddha Dalam Ultraman

Negara Jepun banyak membawakan budaya popular atau 'pop-culture' yang unik menjadi ikutan ramai orang di seluruh dunia.

Sehingga kini populariti watak adiwira ciptaan mereka, walaupun mungkin tidak menyaingi kisah-kisah fiksyen dari barat yang sedang melalui zaman kegemilangan kini, masih kekal relevan dan terus diminati.

Buka saja di televisyen, bila anda pergi ke mana-mana kedai permainan pasti akan ada produk daripada Jepun seperti siri popular Ultraman yang telah lama menjadi minat masyarakat kita atau beberapa siri lain seperti 'Power Rangers'; yang sebenarnya dicipta orang Jepun juga.

Kenapa watak fiksyen ciptaan Jepun iaitu Ultraman mampu kekal popular? Apakah kisah disebalik penciptaan genre unik ini? Jom kita belajar serba sedikit kisahnya.

Jika masyarakat barat berbangga untuk mengangkat watak adiwira Superman sebagai simbol identiti masyarakat mereka, watak Ultraman sebenarnya juga merupakan hasil kerjasama identiti masyarakat Jepun yang mencerminkan budaya mereka, walaupun Ultraman itu sendiri makhluk asing sebenarnya.

Fenomena fiksyen Ultraman bermula pada tahun 1966 dengan kemunculan watak pertama Ultraman, sebelum perjuangannya disambung oleh adik-beradik serta keluarga Ultra yang lain.

Bagaimanapun berbeza dengan Superman yang bergerak solo serta berkedudukan unik menjadi satu-satunya nyawa yang terselamat dalam insiden letupan planet asalnya, pencipta Ultraman mahu menjadikan Ultraman sebuah keluarga bagi menunjukkan kepada masyarakat Jepun kepentingan hidup bersama-sama.

Rekaan latar belakang watak Ultraman dan ahli keluarganya mengekalkan tema yang serupa selama lebih 50 tahun, menggunakan warna merah dan perak sebagai warna asas digabungkan dengan jalur-jalur atau corak yang memberikan setiap 'makhluk manusia Ultra' identiti mereka sendiri.

Pemilihan warna merah dan perak itu dipengaruhi oleh budaya masyarakat Jepun yang percaya kedua-dua warna tersebut membawakan maksud nasib baik, mewakili acara yang menggembirakan.

Ini dilihat seiras dengan sifat Ultraman yang akan muncul setiap kali diperlukan dan menghilangkan diri selepas semuanya selamat.

Sekiranya anda meneliti siri-siri Ultraman, Ultraman secara eksklusif hanya dipaparkan pandai melakukan satu perkara sahaja - bertarung.

Ultraman tidak pernah dipaparkan melakukan perkara-perkara rutin harian seperti makan dan minum, berehat, mandi malahan juga bercakap kecuali beberapa siri yang lebih baharu.

Dia datang, dia belasah, dia balik. Berbeza dengan watak adiwira lain, fokus Ultraman adalah pertarungan.

Hanya beberapa tahun kebelakangan ini watak Ultraman mula diberikan suara, lebih banyak terlibat dengan adegan-adegan drama serta mempunyai jalan cerita yang lebih kompleks, untuk membina identiti yang lebih seiring dengan permintaan semasa.

Pendapat popular menyebut semasa era penciptaannya, Ultraman sengaja dihadkan kemampuannya hanya mampu bertarung semata-mata.

Ini berpunca daripada simbolik mentaliti masyarakat Jepun ketika itu yang memerlukan sesuatu jalan keluar bagi menyuarakan rasa ketidak puasan hati mereka ketika itu terhadap situasi dalam negara mereka sendiri.

Pada era watak Ultraman dicipta, kerajaan Jepun ketika itu baru saja melalui fasa kejatuhan selepas tewas dalam perang, sehingga menyebabkan mereka perlu mengikut telunjuk penjajah Amerika Syarikat dalam pelbagai aspek yang mengubah kehidupan mereka.

Simbol ketidak puasan hati atau kekecewaan itu merupakan punca sebenar mengapa Ultraman hanya diberikan kebolehan untuk bertarung semata-mata.

Ini kerana syarikat Tsuburaya, pihak penerbit Ultraman melihat Ultraman sebagai satu ikon yang mampu mewakili rasa kurang senang masyarakat terhadap perubahan negara mereka sendiri, yang dikuasai kuasa asing dan dijajah secara tidak rasmi.

Jadi Ultraman hanya diam, bertarung dan pulang; menggambarkan protes masyarakat Jepun secara senyap terhadap apa yang berlaku, marah tanpa perlu membuka mulut bersuara.

Kita sudah memahami serba ringkas kisah bagaimana budaya dan mentaliti masyarakat Jepun mempengaruhi latar belakang dan sifat Ultraman.

Bagaimana pula dengan rekaannya yang amat dikenali dan ikonik itu?

Semua Ultraman mempunyai elemen rekaan yang hampir serupa dan yang lebih penting, ekspresi wajah setiap watak adiwira Ultra memaparkan wajah yang boleh dikatakan 'kosong' - tiada sebarang ekspresi.

Percayakah anda wajah tiada ekspresi itu sebenarnya diambil daripadai elemen tokoh agama Buddha sebagai satu representasi, bagi menggambarkan kepercayaan mereka?

Kisah bagaimana 'wajah Ultraman' direka ada disebutkan dalam buku Eiji Tsuburaya : Master of Monsters yang menjelaskan bagaimana wajah Buddha menjadi rujukan pelukis awal Ultraman bernama Tohl Narita.

Lakaran-lakaran awal Ultraman pada asalnya memaparkan Ultraman dalam ekspresi lebih garang dengan wajah yang dikatakan oleh Tsuburaya dan Narita sendiri, terlalu berbeza dengan manusia.

Disebabkan itu Narita diminta memperbaiki wajah Ultraman agar wajahnya dilihat mampu memaparkan elemen kebaikan atau kesucian dengan lebih jelas.

Bagi memperbaiki rekaan Ultraman, Narita pasal asalnya mengambil idea daripada gambaran watak dalam sejarah Mesir dan Yunani namun maklum balas yang diterima, mendapati rekaan yang diajukan masih belum menepati apa yang dikehendaki.

Jadi Tsuburaya dan Narita merujuk kepada ukiran-ukiran patung Buddha yang ada di Jepun, menggunakan ekspresi bersifat kosong yang dipaparkan pada patung itu dan menterjemahkannya kepada wajah Ultraman.

Wajah Buddha yang dipilih untuk dijadikan wajah Ultraman datang daripada ukiran yang dikenali dengan nama Miroku Bosatsu, mempunyai ekspresi yang tenang hampir tersenyum dan yang paling penting - melambangkan kebaikan serta keamanan.

Selepas kemunculan kali pertama Ultraman, siri Ultraman berjaya menguasai imaginasi peminat di Jepun sehingga mampu mencapai skor 42.8 peratus daripada jumlah keseluruhan penonton di Jepun.

Ini bermakna untuk setiap episod yang ditayangkan, lebih 40 juta orang akan menontonnya!

Selepas hampir 15 tahun fenomena Ultraman mula mengalami penurunan populariti, gagal mendapatkan reaksi penonton yang diharapkan. Siri 'Ultraman 80' yang ditayangkan pada tahun 1980 menjadi titik penamat generasi pertama siri Ultraman ekoran kegagalannya mendapat sambutan.

Untuk lebih sedekad lamanya pihak penerbitan Tsuburaya berhenti daripada memperkenalkan watak baru Ultraman disebabkan kekurangan peminat.

Sehinggalah Tsuburaya mengeluarkan penyambung kepada legasi Ultraman yang bersifat lebih moden - diberikan nama Gridman pada tahun 1993.

Tema yang dibawakan siri Gridman jauh berbeza dengan naratif menjadi tunjang cerita dipersembahkan dalam siri Ultraman.

Gridman seringkali digambarkan memerlukan bantuan pihak luar untuk menewaskan musuhnya serta mempunyai perwatakan yang lebih mirip dengan manusia berbanding Ultraman.

Hasil daripada pendekatan baru yang lebih segar serta sokongan peminat yang kembali hangat, penerbitan Tsuburaya mengambil keputusan memulakan kembali siri Ultraman; memperkenalkan watak Ultraman Tiga yang membawa beberapa perubahan besar dari segi konsep asal siri itu.

Ultraman Tiga menjadi watak adiwira pertama siri tersebut tidak mengekalkan warna asal merah dan perak pada rekaannya, serta mempunyai beberapa mod berlainan untuk bertukar semasa pertarungan melawan raksasa.

Majoriti idea ini sangat mirip dengan konsep yang cuba diperkenalkan dalam siri Gridman sebelumnya.

Kami tinggalkan anda dengan satu kisah menarik bagaimana nama Ultraman dicipta.

Pada tahun 1964, ahli gimnastik Jepun yang terkenal bernama Yukio Endo berjaya memenangi 3 pingat emas Olimpik. Salah satu gerakan asli yang dicipta beliau semasa kejohanan tersebut dinamakan sebagai 'Ultra C.'

Semasa siaran langsung pertandingan yang memaparkan Endo, pengulas pasti akan menjerit 'ULTRA!' apabila Endo diumumkan sebagai pemenang.

Mendapat inspirasi daripada kejayaan Endo serta kedudukan beliau sebagai seorang atlit yang disegani masyarakat, Tsuburaya menamakan watak ciptaan syarikatnya  'Ultraman', sebagai satu bentuk penghormatan kepada atlit Jepun tersebut.

Ultraman’s Origin Story: The 1964 Tokyo Olympics Men’s Gymnastics Team


5 Konsep Syurga Menurut Kepercayaan Agama Yang Berbeza

Bagi penganut-penganut agama, syurga merupakan anugerah tertinggi yang boleh diperolehi oleh mereka dan kebiasaannya akan dinilai berdasarkan perbuatan mereka, semasa masih hidup di dunia.

Setiap agama mempunyai kepercayaan tentang syurga yang berbeza-beza, jadi mari kita belajar tentang syurga dalam konsep kepercayaan agama lain, yang sangat jarang untuk kita pelajari.

Masyarakat Yahudi percaya setiap perbuatan mereka di dunia akan berdepan dengan balasan, sama ada baik ataupun buruk. Bagi mereka yang bernasib baik, mereka akan dibenarkan untuk masuk ke 'Gan Eden', nama Taman Eden dalam bahasa Hebrew yang mahu dijadikan destinasi terakhir setiap mereka.

Nama 'Eden' diambil daripada perkataan Sumeria 'edinnue' yang bermakna lapangan, di mana orang Yahudi percaya Taman Eden merupakan sebuah lapangan luas yang subur serta dipenuhi pohon-pohon berbuah.

Apa yang menarik - wujud percanggahan pendapat tentang lokasi sebenar Taman Eden di kalangan pengkaji Yahudi sendiri. Ada pihak merasakan lokasinya merupakan satu bentuk mitologi yang belum mempunyai bentuk fizikal. Manakala bagi sesetengah pengkaji lain pula, mereka percaya Gan Eden ada di bumi ini.

Kebanyakan pendapat percaya ada empat lokasi yang berkemungkinan besar mewakili Gan Eden iaitu penghujung Teluk Parsi, bahagian selatan Iraq di mana Sungai Tigris dan Euphrates bertemu serta ada juga pendapat mengatakan Gan Eden terletak di Armenia. Gan Eden dipercayai 60 kali jauh lebih nikmat berbanding semua jenis nikmat yang dikecapi di bumi.

Vaikuntha merupakan nama di mana penganut agama Hindu percaya duduknya Dewa Vishnu, ditemani oleh temannya Lakshmi. Vaikuntha dikatakan dipenuhi hutan yang banyak pokok-pokok yang mampu menunaikan sebarang bentuk hajat mereka yang menghuni kawasan tersebut.

Bagi sesetengah pihak, mereka menganggap Vaikuntha merupakan sebuah alam lain yang mempunyai manifestasi seperti sebuah planet, mempunyai ekosistem yang sempurna serta lengkap serba-serbi.

Mereka yang terpilih untuk menjadi penghuni Vaikuntha dikatakan mampu mencapai tahap 'sammata' di mana dia tidak lagi mampu menafikan keagungan Dewa Vishnu, serta mempunyai tahap kasih sayang berkali-kali ganda di Vaikuntha, berbanding semasa hidup di dunia.

Alam Vaikuntha merupakan sebuah alam tidak terbatas yakni infiniti, disokong oleh beberapa dimensi lain yang dianggap sebagai alam transisi yang dinamakan sebagai 'Svarga.' Svarga merupakan alam di mana individu-individu penganut Hindu yang taat menunggu untuk memasuki Vaikuntha, kerana Vaikuntha merupakan peringkat tertinggi ganjaran dalam kepercayaan penganut Hindu.

Dalam kepercayaan orang Norse, wujud dua lokasi ibarat syurga yang mereka percaya akan diberikan sebagai ganjaran kepada mereka. Yang pertama dan lebih popular adalah Valhalla, yang bermakna 'dewan mereka yang terkorban.' Valhalla merupakan kawasan yang diperintah oleh Odin, dipenuhi dengan pahlawan-pahlawan mereka yang terkorban dan terpilih untuk masuk ke Valhalla.

Di Valhalla, orang Norse percaya mereka boleh menikmati segala macam nikmat yang mereka mahukan sambil menunggu arahan seterusnya daripada Odin, bagi membolehkan mereka bersama-sama menyertai peperangan akhir yang dinamakan sebagai Ragnarok.

Folkvangr pula merupakan sebuah kawasan lapangan yang dikuasai oleh Dewi Freyja, tempat di mana mereka yang tidak terpilih untuk menjadi askar Odin. Oleh kerana itulah Folkvangr membawa makna 'lapangan orang ramai.'

Di tengah-tengah lapangan itu, terletak sebuah bangunan besar berupa dewan yang dinamakan sebagai Sessrumnir yang membawa makna 'dewan yang dipenuhi kerusi.' Dalam kepercayaan masyarakat Norse, Freyja diberikan pilihan awal dalam menentukan siapa yang layak untuk masuk ke Folkvangr dan Odin akan memilih selepas Freyja. Kedua-dua lokasi ini, dipercayai terletak di Asgard.

Salah satu kepercayaan masyarakat Ireland zaman kuno, adalah mempercayai wujudnya sebuah kawasan yang dinamakan sebagai Tir Na Nog, atau maknanya 'Tanah Orang Senantiasa Muda', mitos berkenaan kepercayaan kawasan ini datang daripada sebuah kisah turun temurun masyarakat Ireland.

Wujud dua orang pahlawan, ayahnya bernama Finn dan anaknya bernama Oisin yang bertemu dengan seorang gadis yang sangat catik, menaiki kuda yang putih berseri-seri. Gadis itu memperkenalkan dirinya sebagai Niamh, puteri kepada raja Tir Na Nog. Oisin yang jatuh cinta dengan Niamh memberitahu rakannya yang dia akan mengikuti Niamh pulang, sanggup meninggalkan segalanya yang dia ada ketika itu untuk bersama Niamh.

Selepas bertahun tinggal di Tir Na Nog, Oisin merasa sangat rindu pada ahli keluarganya yang ditinggalkan. Dia meminta kebenaran Niamh untuk pulang, jadi Niamh dengan hati yang sangat berat membenarkan Oisin pergi. Pesan Niamh pada Oisin, ambillah kuda putih milik beliau dan jangan sesekali pun memijak tanah.

Memacu pantas kudanya, Oisin terkejut mendapati semua yang ada di depannya telah jauh berubah. Dia terlupa tentang pesanan Niamh, turun dari kudanya kerana terlalu terkejut. Melihat apa yang berlaku, Oisin serta-merta mengalami proses penuaan selama 300 tahun - yang tidak berlaku semasa dia masih mendiami Tir Na Nog.

Padang Elysium atau dalam bahasa Greek lama 'elysion pedion' merupakan kawasan di mana individu-individu yang berkhidmat kepada dewa dan dewi orang Greek, serta perwira-perwira dalam masyarakat ditempatkan selepas mati.

Kedudukan lapangan Elysium ini dikhabarkan terletak di sebuah teluk, disepanjang Sungai Oceanus yang menjadi penghujung kepada bumi. Elysium dinamakan sebegitu kerana perkataan asalnya adalah 'Elysian' yang membawa makna ketenangan abadi dan dirahmati. Tidak ada gambaran tepat bagaimana rupa Elysium ini dikatakan kerana masyarakat Greek percaya setiap orang akan mendapat ganjaran yang berbeza-beza, bergantung kepada individu itu sendiri.

Menurut kepercayaan Greek, setiap nyawa yang menuju ke Elysium akan diadili tiga kali oleh tiga orang hakim yang berbeza - Aeacus, Minos dan terakhir sekali Radhamanthus, pemerintah kepada Elysium.


Sejarah Russia Yang Mengenakan Cukai Janggut Kepada Rakyatnya

Bagi kebanyakan orang lelaki, memiliki jambang adalah pilihan. Ianya hanya dianggap sebagai fesyen atau pilihan imej sendiri. Namun, terdapat juga lelaki yang sememangnya tidak akan memiliki jambang disebabkan oleh faktor genetik.

Sementara itu, sesetengah golongan yang gembar berjambang pula mengatakan jambang menjadikan diri mereka kelihatan matang dan lebih menarik perhatian. Malah, kami juga pernah menulis artikel 7 kelebihan memiliki jambang daripada sudut sains.

Walau bagaimanapun, satu ketika dahulu atau lebih tepat lagi pada abad ke 18, orang lelaki Russia yang ingin memiliki jambang dikehendaki membayar satu jenis cukai kepada kerajaan. Ianya digelar cukai jambang.

Apakah yang akan terjadi sekiranya mereka memiliki jambang tetapi enggan membayar cukai tambahan ini? Pihak polis akan mencukurkan jambang tersebut. Benar, inilah yang pernah berlaku di Russia suatu ketika dahulu.

Bagi orang lelaki yang ingin memiliki jambang, mereka dikehendaki membayar sejumlah bayaran yang dikenali sebagai cukai jambang. Bagi membezakan mereka yang sudah membayar cukai dan tidak membayar cukai, setiap pembayar "cukai jambang" akan diberikan sejenis token.

Token ini berupa sekeping duit syiling yang diperbuat daripada tembaga. Namun, bagi golongan yang lebih kaya, mereka mempunyai pilihan untuk membayar cukai yang lebih tinggi dan akan diberikan token berupa sekeping duit syiling yang diperbuat daripada perak.

Token berbentuk duit syiling ini juga digelar "beard kopek" dan mengikut kajian, pertama kali dihasilkan pada tahun 1699. Tulisan yang bermaksud "Wang sudah dibayar" dalam bahasa Russia dapat dilihat dengan jelas pada token ini disamping ukiran jambang dan misai padanya.

Mengikut sejarah, cukai unik ini dipercayai diperkenalkan oleh Peter The Great. Beliau dikatakan telah mendapat inspirasi untuk memperkenalkan cukai pelik ini ketika merantau ke Eropah antara tahun 1697 dan 1698.

Kerana enggan identiti sebenarnya diketahui orang Eropah, beliau telah menggunakan nama samaran “Sergeant Pyotr Mikhailov”. Di Eropah, beliau telah meluangkan masa sekitar 4 bulan bekerja di kawasan limbungan kapal bersama Syarikat India Timur Belanda bagi mempelajari cara pembuatan kapal yang sebenar.

Selepas 4 bulan, beliau menyambung pula perjalanannya ke Great Britain dimana beliau terus mempelajari dan meningkatkan kemahiran dalam teknik-teknik pembuatan kapal dengan bekerja pula di kawasan limbungan kapal di Deptford.

Peter The Great merupakan seorang yang rajin dan gemar menerokai perkara-perkara baru. Selain bekerja dengan syarikat perkapalan untuk mempelajari teknik-teknik pembuatan kapal, beliau juga gembar melakukan lawatan ke muzium, sekolah, kilang, bangunan Parlimen dan sebagainya.

Daripada lawatan-lawatan ke tempat inilah, beliau telah mempelajari banyak perkara mengenai orang British antaranya mengenai budaya, politik, ekonomi, sejarah dan cukai. Benar, beliau mendapat idea untuk memperkenalkan cukai untuk memiliki jambang ini daripada orang British.

Individu pertama yang dipercayai memperkenalkan cukai bagi memiliki jambang ini adalah King Henry VII. Beliau memperkenalkan cukai ini sekitar tahun 1535, lama sebelum Peter the Great memperkenalkan cukai yang sama.

Pengenalan cukai oleh King Henry VII ini dikatakan kerana beliau sendiri tidak gemarkan rakyatnya mempunyai jambang yang panjang. King Henry VII dipercayai turut memiliki jambang tetapi ianya dipotong pendek dan kemas.

Ketika era pemerintahan King Henry VII, jumlah bayaran cukai yang dikenakan kepada setiap individu yang ingin mempunyai jambang adalah berlainan. Ianya bukan ditentukan oleh panjang jambang individu tersebut sebaliknya kedudukan sosialnya dalam masyarakat.

Oleh itu, semakin tinggi pangkat atau kedudukan seseorang individu tersebut dalam masyarakat, maka makin tinggilah bayaran cukai yang perlu dibayar kepada mereka. Pengenalan cukai ini juga secara tidak langsung menjadi simbol kekayaan individu dimana hanya yang mampu membayar cukai ini sahaja yang boleh memiliki jambang.

Cukai jambang ini pernah dihentikan di British tetapi kemudian diperkenalkan kembali oleh anak perempuan King Henry VII, Queen Elizabeth I. Queen Elizabeth I telah memperkenalkan kembali cukai ini dengan membenarkan setiap lelaki memiliki jambang selama 2 minggu. Selepas daripada tempoh ini, mereka perlu membayar cukai atau dipaksa mencukur jambang mereka.

Oleh itu, apabila Peter mengetahui akan sejarah cukai jambang ini, beliau amat tertarik dengannya dan mengambil keputusan untuk memperkenalkan perkara yang sama terhadap orang Russia. Beliau dapati inilah cara yang unik dan pelik bagaimana untuk memaksa orang ramai membayar duit kepada pihak pemerintah.

Sudah tentu cukai seperti ini akan mendapat tentangan banyak pihak. Terdapat juga golongan yang enggan membayar cukai ini. Walau bagaimanapun, sekiranya ditangkap, jambang mereka akan dicukur secara paksa dihadapan orang ramai. Pengutipan cukai jambang ini walau bagaimanapun telah dihentikan pada tahun 1772.


5 Tabiat Kebiasaan Ketika Main Videogame Klasik Suatu Masa Dulu

Bagi kanak-kanak era 80-an sehinggalah tibanya zaman awal millenium, memori tentang konsol permainan video pasti mempunyai banyak kenangan manis dan juga pahit.

Teknologi pada waktu itu juga kurang matang, berbanding sekarang menyebabkan ada kalanya solusi-solusi unik serta aneh perlu digunakan - dalam memastikan konsol yang ada mampu terus dimainkan. Kecanggihan teknologi zaman sekarang sudah banyak mengubah tabiat peminat videogame sehinggakan sekiranya diceritakan bagaimana kanak-kanak zaman dahulu main permainan video - nyata sangat jauh berbeza aplikasinya berbanding sekarang.

Generasi muda zaman sekarang sangat bertuah kerana lahir di dalam era di mana teknologi sudah benar-benar melepasi tahap eksperimen, namun di sebalik kesenangan yang datang - beberapa amalan masyarakat zaman dahulu dalam bermain permainan video semakin pupus ditelan zaman.

Zaman dulu, kalau main game kat TV, controller dia biasanya ada dua saja. Berbeza dengan sekarang di mana satu konsol mampu tanggung 4 controller serentak. Jadi bila dah main ramai-ramai tu, terpaksalah yang dah habis turn dia sabar menantikan giliran tu datang balik semula.

Kalau yang jenis main game n watch atau Gameboy pula, hanya seorang boleh main dalam satu-satu masa jadi kena tunggu yang main tu kalah dululah, baru boleh merasa. Selalunya dalam ramai-ramai, mesti ada seorang yang tak nak bagi kerjasama, dah kalah pun dia cepat-cepat mula balik kononnya orang lain tak perasan apa dia buat.

Dulu zaman katrij, penulis rajin jugalah tukar game Micro Genius penulis dengan kawan-kawan. Seronok juga waktu tu tukar game sebab itu sajalah peluang kami nak mencuba game-game lain yang popular waktu tu.

Di antara semua kawan-kawan pulak, mesti ada seorang atau dua orang yang kami dah aim jangan bagi dia pinjamkan katrij game, sebab dia jenis tak pandai jaga barang ataupun gemar buat harta orang macam harta sendiri pulak.

Bila dah teknologi berubah dan katrij mula digantikan dengan cakera padat atau CD dan DVD, tak ramai lagi dah berani nak tukar-tukar game sebab CD ni sensitif. Lagipun, waktu tu game 'lanun' murah saja berbanding harga-harga katrij sebelum tu. Katrij tu pun sebenarnya produk pirate - tapi entah kenapa boleh dijual harga Yahudi.

Zaman sekarang, nak beli game boleh baca reviu, tengok orang main dan tahu berapa skor pengkritik bagi untuk kita tahu apa yang kita nak beli. Kiranya kita memang boleh buat informed decisionlah bila nak beli sesuatu game.

Tapi 20 ke 30 tahun dulu, beli game ni memang proses beli buta aje lah. Game tu sedap ke tak sedap ke, nasib lah. Bagaimanapun, oleh kerana kehidupan generasi waktu tu dah terhad sebegitu, jadi tak ramai yang memilih sangat. Apa saja game yang mak ayah dia beli, sama ada best ke tak best ke - semua best.

Dulu, peminat videogame boleh main game yang simple - macam game bola yang tak ada nama pasukan, jersi pun satu warna dan player tak perlu ada nama. Sekarang dah jauh beza kan? Semua kena tulen. Tapi entah apa magicnya kami dulu boleh main game bola tu dari pagi sampailah ke malam.

Dalam banyak-banyak budaya yang penulis paling rindui tentang permainan video ni, adalah budaya main dan tonton ramai-ramai di satu lokasi yang sama. Sekarang ni, kita masih lagi buat benda serupa cuma setiap orang kebiasaannya dah ada skrin sendiri dan budaya main videogame ni pun, dah jadi lebih individualistik.

Sebab itulah ada kalanya bila dapat berkumpul dengan kawan-kawan main FIFA misalnya, pengalaman yang dirasai tu meriahlah berbanding dengan main ikut on-line beramai-ramai.

Memang main on-line ni jumlah pemain lebih ramai, semua orang dapat main serentak dan game pun tak perlu lagi bahagikan skrin kepada dua atau empat kotak, hanya untuk pastikan setiap orang ada skrin sendiri. Tetapi feel dia tu berbeza. Dulu, main game adalah acara sosial yang benar-benar membentuk ukhuwwah. Sekarang? Dah lain.

Penulis sempat merasai zaman kegemilangan arked videogame di Malaysia satu masa dulu, dengan kawasan segitiga Bukit Bintang memang jadi port kaki videogame. Waktu tu, kompleks-kompleks yang ada di situ khasnya plaza Sungai Wang memang jadi medan pertembungan kaki game nak tunjuk skill.

Yang lebih menarik - syarikat pengeluar game dunia pun sokong industri kita. Capcom ada arked dia sendiri. Sega buka Sega Planet kat Sungai Wang, untuk orang ramai cuba permainan terbaru mereka serta beberapa teknologi VR yang pada ketika itu masih lagi dalam peringkat eksperimen. Kedai-kedai game yang jual bermacam jenis konsol senang nak dijumpai. Yang susah nak jumpa satu saja - game original. Itu era di mana cetak rompak sangat berleluasa.

Zaman sekarang ni, masih lagi wujud beberapa kedai kecil yang terperosok dekat hujung-hujung menawarkan perkhidmatan main game PS4 atau XBOX, dengan kadar RM2 setengah jam sebagai contoh. Tapi kemeriahan dia dah tak ada.

Tak sama macam dulu di mana bila kita tengah main Street Fighter dan tertera 'here comes a new challenger', darah gemuruh terus datang sebab kita tahu pencabar kita memang ada ditepi kita. Kalah dengan dia, burn duit kita.

Pemain game zaman sekarang memang boleh berbangga bila menang dalam pertarungan PUBG atau Mobile Legends, tapi perasaan dia tak sama dengan perasaan lepas kita menang, bila ada orang lain berani masuk token dan cabar kita.


Jurutera Buta yang Selamatkan Banyak Nyawa Dengan Tiang Skru Ciptaannya

Tebing pasir merupakan satu struktur yang berbahaya kepada lalu lintas marin. Ia seringkali terbentuk akibat gelombang ombak atau mendapan pasir di sepanjang pantai.

Tebing pasir yang sering berubah bentuk dan kedudukan ini menimbulkan risiko besar kepada kapal-kapal yang menghampiri pantai. Oleh kerana ia cenderung untuk hanyut mengikut pasang surut air, sukar untuk meletakkan lampu peringatan pada tebing pasir ini apatah lagi untuk mendapatkan asas kukuh bagi membina sebuah rumah api.

Masalah untuk mendirikan rumah api di atas tebing pasir sebagai panduan kapal-kapal yang menghampiri pesisir pantai ini amat mengganggu Alexander Mitchell (1780 - 1868). Mitchell ialah seorang pembuat batu bata yang mempunyai perniagaan yang berjaya di Belfast, Ireland.

Belfast mempunyai tradisi pelayaran yang kuat dan Mitchell sering mendengar banyak kisah tragik mengenai nyawa yang terkorban akibat kapal karam yang disebabkan oleh tebing pasir ini.

Mitchell memutuskan untuk melakukan sesuatu mengenai perkara ini walaupun tidak mempunyai latihan rasmi dalam bidang kejuruteraan atau pembinaan rumah api. Apa yang lebih mengagumkan ialah, Mitchell juga seorang yang cacat penglihatan.

Alexander Mitchell dilahirkan pada tahun 1780 di Dublin. Dia adalah anak kepada seorang Inspektor Jeneral Berek Tentera di Ireland dan sering berpindah ke serata negara mengikuti bapanya yang bertugas.

Pada usia tujuh tahun, keluarganya berpindah ke Pine Hill berhampiran Belfast di mana dia menyambung pelajaran di Akademi Belfast yang berprestij. Semasa dia belajar aritmetik, geometri dan trigonometri di sekolah, Mitchell mendapati dia sukakan matematik dan begitu cemelang dalam mata pelajaran itu.

Penglihatan Mitchell sememangnya lemah tetapi ia menjadi semakin teruk apabila dia meningkat usia. Ketika berumur 16 tahun, dia sudah tidak dapat membaca lagi. Ahli keluarganya membantu Mitchell untuk belajar ketika deria penglihatannya semakin merosot.

Pada usia 22 tahun, Mitchell sudah buta sepenuhnya. Menurut beberapa laporan, kehilangan penglihatan Mitchell adalah disebabkan oleh cangkitan cacar semasa dia masih kecil.

Walaupun mempunyai kekurangan, Mitchell adalah seorang yang peramah dan optimis. Dia berkahwin dengan jirannya sendiri dan mempunyai lima orang anak walaupun pilihannya itu tidak direstui ibunya.

Dia juga mempunyai perniagaan pembuatan batu bata yang berjaya di kawasan Ballymacarrett di Belfast, membolehkannya untuk membeli banyak hartanah di sekitar bandar itu.

Selain itu, dia juga mempunyai kehidupan sosial yang aktif. Dia sering menjemput ramai tetamu ternama ke rumahnya seperti ahli astronomi Thomas Romney Robinson dan ahli matematik terkenal, George Boole.

Antara rumah api dibina Mitchell yang masih terselamat di Ireland

Dia boleh bergaul dengan baik dan bertindak secara semula jadi di hadapan orang lain, sehingga ada yang tidak menyedari bahawa Mitchell sebenarnya buta. Malah, dia juga bermain daun terup dan backgammon sementara seorang lelaki akan membisikkan nombor dadu atau kad yang diperolehinya.

Mitchell telah menjalankan perniagaannya selama 30 tahun dan banyak memberi sumbangan penting seperti perkembangan inovatif kepada perniagaan batu bata. Dia bersara daripada perniagaannya pada 1932 dan pada tahun berikutnya dia telah mematenkan satu rekaan cerucuk skru (screw pile) ketika berusia 52 tahun.

Jalan penyelesaian Mitchell untuk masalah tebing pasir adalah mudah. Daripada mengetuk tiang besi pada lumpur lembut atau tanah liat bagi membuat asas, dia sebaliknya memutarkannya seperti skru. Setiap tiang mempunyai bilah yang boleh diputar seperti satu pemutar skru gergasi.

Untuk menguji ciptaannya, Mitchell dan anaknya, John, secara diam-diam telah memasang tiang skru dan membiarkan bahagian atasnya di atas paras air laut. Pada keesokan paginya, dia kembali lagi dan mendapati tiang itu tetap kukuh pada kedudukannya. Melihat kejayaan ini, dia menuju ke London untuk mematenkan tiang skru ciptaannya.

Namun, Mitchell terpaksa meninggu selama lima tahun sebelum dia dapat meyakinkan Trinity House (badan amal yang berdedikasi untuk keselamatan kapal dan kelasi). Badan amal itu bertanggungjawab ke atas pembinaan rumah api di Britain dan Ireland.

Pada tahun 1838, pembinaan rumah api pertama menggunakan tiang skru dipasang di Maplin Sands di muara sungai Thames. Setahun kemudian rumah api dengan asas tiang skru ini dibina pula di Morecambe Bay.

Sepanjang satu abad kemudian, beratus-ratus menara rumah api menggunakan asas tiang skru didirikan di Kepulauan British dan Amerika Utara. Mitchell terlibat dalam menyelia beberapa pembinaan.

Walaupun bahaya, Mitchell beberapa kali dilihat memanjat tangga dan perancah di rumah api yang sedang dibina. Dia pernah terjatuh ke dalam laut tetapi tetap juga cuba untuk menaikinya semula.

Kejayaan tiang skru ciptaannya membolehkan Mitchell memperluaskan lagi aktiviti perniagaannya ke kawasan lain seperti pembinaan dermaga dan jambatan sejauh di negara India.

Hari ini, tiang skru masih lagi digunakan secara meluas untuk pelbagai aplikasi bangunan dari rumah api, landasan kereta api, telekomunikasi, jalan raya dan banyak industri lain di mana pemasangan pantas diperlukan.

Kebanyakan industri menggunakan kaedah tiang skru ini kerana kos yang efisyen dan mengurangkan kesan kepada alam sekitar. Memasang tiang skru pada tanah bermakna, kurang lebihan tanah yang dikorek dan tidak perlu diangkut keluar dari tapak. Ini menjimatkan kos pengangkutan dan kesan karbon projek yang dilakukan.

Kejayaan Alexander Mitchell membuatkannya terpilih sebagai anggota Institusi Jurutera Awam pada tahun 1848 dan menerima Pingat Telford pada tahun berikutnya. Dia meninggal dunia pada usia 88 tahun di rumahnya pada 1868.

2. Ciptaan jurutera buta ini menjadi asas pembinaan yang efektif


Kisah Penciptaan Drebbel I - Kapal Selam Pertama Dunia

Cornelius Jacobszoon Drebbel lahir pada tahun 1572 di Alkmaar, Belanda. Sejak zaman muda lagi, Drebbel dilatih untuk memiliki banyak jenis kemahiran.

Dia mula belajar bahasa Latin sejak zaman kanak-kanak, sebelum masuk menyertai sebuah akademi yang mempengaruhi beliau sehingga besar. Di sinilah Drebbel bertemu dengan guru-gurunya Henrik Goltzius, salah seorang artis paling berpengaruh di Belanda pada zaman Baroque serta Karel van Mander, yang banyak berjasa kepada dokumentasi sejarah negara mereka.

Hasil daripada didikan kedua-dua gurunya, Drebbel mula membentuk kemahiran tinggi dalam seni ukiran pada bahan tembaga serta bidang kimia. Selepas menamatkan pengajian, Drebbel melakukan banyak kerja mengambil saja peluang dalam bidang lukisan, ukiran malahan turut sama terlibat sebagai pelukis peta.

Sekitar awal abad ke 17, Drebbel bertemu dengan dua orang lagi individu yang menjadi guru beliau iaitu Hans Lippershey dan Zacharias Jansen. Kedua-duanya adalah pakar dalam penghasilan lensa dan Lippershey sendiri dikatakan adalah pencipta sebenar kepada teleskop, namun gagal untuk mendapatkan hak cipta ke atas ciptaan beliau.

Perkenalan dengan mereka berdua inilah yang banyak mengajar Drebbel tentang kemahiran penghasilan kanta dan ilmu tentang kaca optikal, sehingga dia mampu menghasilkan sebuah kotak kamera obskura yang berjaya membetulkan beberapa ralat yang ada dalam kamera obskura yang sudahpun ada ketika itu.

Terkenal dengan banyak bidang, bagaimanapun kemahirannya dalam bidang pemetaan yang menyebabkan nama beliau menjadi terkenal, sehinggakan Raja James I yang memerintah England ketika itu, menjemput Drebbel untuk berkhidmat di bawahnya.

Drebbel yang pada ketika itu sudah pun berkahwin serta sering mengalami masalah kewangan memilih untuk menerima tawaran James I dan mula berkhidmat di istana England, diberikan peluang untuk memperbaiki, menambah baik seterusnya mempersembahkan hasil-hasil ciptaan beliau.

Ketika inilah Drebbel berjaya membangunkan 'mesin gerak berterusan' atau 'perpetual motion machine' yang mampu menyatakan masa, tarikh dan musim. Selain itu, dua lagi alat yang berjaya dibangunkan semasa berkhidmat dengan England adalah sebuah tanglung yang unik serta sejenis alat muzik yang dinamakan 'clavichord.'

Nama beliau yang semakin terkenal, membolehkan Maharaja Rudolf II, pemerintah Jerman ketika itu menjemput Drebbel ke Prague, bagi bertugas di sana pula.

Pada bulan Februari 1611, adik kepada Rudolf II - Matthew berjaya menguasai sebahagian daripada kawasan Prague serta mengambil alih pemerintahan daripada Rudolf. Serentak dengan itu, semua pihak yang terlibat dengan Rudolf dipenjarakan. Termasuklah Drebbel yang berkhidmat di bawah bekas maharaja itu.

Rumah Drebbel diperiksa dan semua peralatan yang ada dimusnahkan, dengan semua individu termasuklah Drebbel diumumkan bakal berdepan hukuman pancung. Selepas Matthew menyedari Drebbel merupakan salah seorang yang bakal dibunuh, Matthew memberikan arahan untuk membebaskan Drebbel dan meminta maaf atas kesilapannya, memandangkan Matthew juga salah seorang yang mengagumi kebolehan Drebbel.

Drebbel ditawarkan untuk berkhidmat kepadanya dengan tawaran pendapatan dua kali ganda berbanding apa yang diberikan Rudolf. Sudah tawar hati terhadap layanan buruk yang diterima - Drebbel menolak tawaran tersebut dengan alasan Raja England sudah mengarahkan dia pulang untuk kembali berkhidmat di sana.

Pada tahun 1613, Drebbel kembali ke England menggunakan dana yang diberikan oleh James I, sebanyak 300 syiling.

Bermula pada tahun 1620, Drebbel mula menumpukan usaha dalam membina mesin yang bakal memahatkan namanya di dalam sejarah dunia - kapal selam. Beberapa catatan dalam buku beliau menunjukkan usaha membentuk idea serta rekaan asal kapal selam pertama sudah dimulakan pada tahun 1618.

Hanya selepas berkhidmat dengan tentera laut England, dia diberikan ruang dan peralatan yang mencukupi dalam usaha membina kapal selam pertama dunia yang benar-benar boleh dipandu.

Rekaan asas kapal selam Drebbel mengambil rekaan awal sebuah kapal selam ciptaan William Bourne, seorang ahli matematik Britain yang rekaannya sudah wujud sejak abad ke 16 lagi. Daripada tahun 1620 sehinggalah tahun 1624, Drebbel berjaya menghasilkan dua prototaip kapal selam dengan saiz muatan yang semakin bertambah.

Model ketiga yang beliau hasilkan merupakan ciptaan yang dirasakan beliau sebagai lengkap pada ketika itu, mampu memuatkan 16 orang penumpang serta memerlukan 6 pendayung bagi menggerakkanya. Model ketiga inilah yang dipersembahkan kepada Raja James I dan beribu orang London yang lain.

Dalam demonstrasi pertama kapal selam ciptaan Drebbel, kapal itu mampu menyelam selama lebih 3 jam pada kedalaman 4 ke 5 meter serta mampu berulang alik dari Westminster ke Greenwich. Raja James I juga dijemput untuk menyertai perjalanan kapal selam tersebut.

Pelbagai sesi ujian bagi menambah baik ciptaan itu dilakukan di Sungai Thames dan ciptaan itu, membuatkan nama Drebbel jadi semakin terkenal sebagai pencipta yang mempunyai banyak idea luar biasa.

Kapal yang dinamakan Drebbel I itu sekiranya kita bandingkan dengan kapal selam yang ada ketika ini, sudah pastilah terlalu jauh perbezaannya. Dikatakan menggunakan asas sebuah sampan yang dipasangkan dinding, setiap bahagian dinding kapal tersebut dipasangkan dengan bahan pencegah air yang diperbuat daripada kulit.

Untuk menyelam, sebuah tangki air yang diperbuat daripada kulit tebal bersambung dengan luaran dan dipasangkan di setiap tempat duduk pendayung seramai 6 orang akan dibuka - bagi membolehkan air masuk. Selepas penuh dengan air, tangki kulit tadi akan diikat dengan tali bagi membolehkan aliran air dihentikan dan kapal yang mulai berat ekoran kapasiti berat air yang ditanggung, akan mula tenggelam.

Bagi membolehkan kapal tersebut naik semula ke permukaan, tangki kulit tadi akan dipecahkan bagi membolehkan air yang disimpan di dalamnya dilepaskan kembali dan berat kapal berjaya dikurangkan.

Bagaimana pula oksigen dan haba disalurkan ke dalam kapal? Di sinilah kemahiran kimia Drebbel yang telah dipelajari berpuluh tahun lamanya dipraktikkan.

Dengan menggunakan perkiraan yang tepat, Drebbel mencipta sebuah ketuhar yang dipasang di dalam badan kapal tersebut yang akan memanaskan sulfur dan potassium nitrat. Pemanasan bahan tersebut mampu menghasilkan haba serta membekalkan oksigen kepada penumpang dalam kapal tersebut.

Pendayung yang dipasang pula diperbuat daripada kayu, disambungkan dengan kulit yang turut sama bertindak sebagai pelindung bagi menghalang air daripada masuk ke dalam bahagian ruangan kapal.

Rahsia bagaimana Drebbel mencipta oksigen dan memastikan udara dalam kapal selam tersebut senantiasa segar tidak diketahui sesiapa pun, kerana Drebbel sendiri memilih untuk merahsiakannya. Hanya selepas dia meninggal dunia, barulah pengkaji-pengkaji lain dapat memahami bagaimana Drebbel melakukannya dan ciptaan Drebbel mula menjadi asas, kepada pembangunan kapal-kapal lain yang mampu menyelam, di seluruh dunia.


5 Stereotaip Manga dan Anime Jepun Yang Tak Pernah Berubah

Penulis merupakan peminat setia komik Jepun atau dalam bahasa popularnya, 'manga' Jepun yang mempunyai jutaan peminat di seluruh dunia.

Bila kita dah rajin mengikuti kisah-kisah imaginasi yang disampaikan oleh pengkarya Jepun ni, amat lebih mudahlah untuk kita perasan pengaruh dan elemen-elemen yang sebenarnya diulang-ulang dan digunapakai pengkarya Jepun dalam menghasilkan jalan cerita.

Wataknya berbeza, judulnya berbeza, tetapi lima stereotaip komik Jepun ini pasti ada dalam mana-mana jalan cerita mereka tanpa diketahui sebabnya. Mungkin kerana memang begitulah acuannya sejak mula.

Kita mulakan dengan teknik paling mudah yang kerap kali digunakan oleh pengkarya Jepun dalam menarik minat pembaca - mencipta watak antihero. Antihero ini boleh muncul dengan pelbagai cara, sama ada insaf selepas tewas dengan hero ataupun tersedar selepas melihat kerosakan yang dimusnahkan.

Antara watak antihero yang membuktikan teknik ini sangat kerap dimainkan dalam komik Jepun adalah watak Aizen Sousuke dalam siri Bleach, Akira Sendoh dalam siri Slam Dunk, Orochimaru dan Itachi Sasuke dalam siri Naruto serta banyak lagi watak sama.

Salah satu watak paling popular dalam dunia komik Jepun yang menggambarkan watak antihero tipikal mereka adalah watak Vegeta dalam siri popular Dragonball. Dia datang untuk menghapuskan Son Goku, tetapi pada penghujung jalan cerita - dialah yang paling pantas akan mengorbankan diri demi menyelamatkan keluarga barunya.

Kenapa pengkarya Jepun amat gemarkan watak-watak ini? Kami berpendapat daripada segi penerimaan watak, jauh lebih mendalam identiti eseorang yang insaf dan berubah berbanding dengan watak Son Goku misalnya, yang amat jarang sekali berbuat silap. Apabila sesuatu watak itu pernah berdosa, secara realistiknya kita juga akan lebih senang mengaitkan diri mereka dengan kita.

Stereotaip ini merupakan kaedah penceritaan paling popular yang pengkarya Jepun selalu gunakan. Kita dah dijamu dengan penceritaan yang panjang, dikhabarkan tentang penjahat yang super power sekali jentik rata gunung, rupa-rupanya di luar sana ada penjahat lain yang sekali jentik meletup planet. Dah menang dengan penjahat tu, tengok-tengok ada penjahat lain sekali jentik, bima sakti meletup.

Perkara itu akan berulang-ulang bergantung kepada sejauh mana imaginasi pelukis itu mahu pergi. Dalam skop yang besar, siri Dragonball menjadi acuan kepada stereotaip ini dan memang jelas diikuti oleh majoriti komik yang ada. Lihat saja komik One Piece misalnya dan perubahan yang perlu dilalui oleh watak utama filem itu, demi mengalahkan musuh yang entah dari mana datangnya dan semakin hebat episod ke episod.

Komik-komik bergenre sukan yang popular juga ada kalanya mengikuti acuan serupa, memaparkan rintangan pasukan watak utama yang semakin lama semakin sukar. Setakat ini, yang penulis tahu komik Slam Dunk berjaya lari daripada stereotaip ini apabila kisahnya tidak menggunakan acuan serupa - malahan membawa perbezaan yang masih jarang dapat diikuti komik popular Jepun lain.

Datuk Muten bagi Son Goku, Jiraiya bagi Naruto, Ryuken bagi Kenshiro, Hiko Sejuro bagi Kenshin Himura - kesemua ini adalah nama watak-watak yang boleh dikatakan bertindak sebagai guru sama ada secara rasmi atau tidak rasmi, kepada watak-watak utama manga Jepun popular dunia.

Ada satu perbezaan yang kerap kali pengkarya Jepun gunakan pada watak guru-guru ini; sama ada mereka tersangat-sangatlah serius ataupun mereka akan digarapkan supaya mempunyai sikap tersangatlah kelakar (serta sedikit nakal terhadap wanita).

Bagaimanapun, persamaannya pula dapat dilihat daripada cara pengkarya Jepun meletakkan guru-guru ini sebagai seorang individu yang perlu dijulang dan diingati kedudukan mereka, walaupun masih hidup atau telah meninggal dunia. Seronok sebenarnya melihat bagaimana pengkarya Jepun gemar menyanjung tinggi guru dalam karya mereka dan kami berpendapat, inspirasi sebegitu datang daripada sikap budaya masyarakat mereka sendiri yang sangat menghargai pengorbanan guru.

Selain sangat mahir memaparkan jalan cerita antihero, pengkarya Jepun juga sangat pandai menggarap watak baik yang berhati besar, sanggup berkorban tetapi mempunyai kebolehan yang terhad - walau demikian watak-watak ini tetap dianggap peminat komik sebagai pencetus inspirasi serta pembakar semangat pembaca.

Antara watak komik paling popular yang membawakan identiti sedemikian adalah watak Kurin/Krillin dalam siri Dragonball - seorang pelatih sami yang berhati baik, tetapi pada satu tahap tidak lagi mampu bersaing dengan kawan-kawannya selepas menyedari kemampuannya sangat terbatas.

Dalam siri Doraemon pula misalnya, watak utama siri tersebut yang dinamakan Nobita pula dibentuk dengan menggunakan identiti ini - seorang yang lemah serba-serbi dan perlu dibantu oleh Doraemon bagi membina jati dirinya. Sekiranya anda perhatikan, tema komik juga memainkan peranan yang besar dalam menentukan kedudukan watak sebegini.

Komik pertarungan yang lebih serius biasanya akan meletakkan watak sebegini sebagai watak sampingan, sementara itu komik bergenre komedi pula gemar meletakkan watak sebegini sebagai watak utama. Selain Doraemo, siri Chibimaruko, Ninja Boy dan Dr. Slump membawakan kaedah serupa menjadikan komedi sebagai latar belakang penggerak kisahnya.

Anda pasti sedar kan orang Jepun sangat gemar memvisualkan gadis-gadis remaja dalam keadaan yang sangat mengghairahkan, walaupun majoriti watak yang dibangunkan ramai yang masih berada di bawah paras umur minima. Pelik kan budaya mereka? Tak pelik bagi mereka.

Ini kerana undang-undang mereka mempunyai pengiktirafan yang jauh berbeza berbanding apa yang biasa kita ikuti. Hanya pada tahun 2014, kerajaan Jepun bertindak mengharamkan sebarang bentuk pornografi melibatkan kanak-kanak.

Selain itu, wujud beberapa kekeliruan tentang had minima umur sebenar hubungan seksual boleh dilakukan di Jepun. Dalam satu akta, umur minima bagi rakyat Jepun mengadakan hubungan seks adalah 13 tahun sementara dalam satu akta lain, ada dinyatakan umur minimanya adalah 18 tahun. Besar kemungkinan masyarakat Jepun sendiri keliru dengan undang-undang mereka, menyebabkan ramai ahli masyarakat mereka secara terbuka mempunyai keinginan seksual yang melampau terhadap gadis-gadis kecil.

Pada pendapat penulis, daripada situlah puncanya obsesi pengkarya Jepun dalam menseksualisasikan watak-watak bawah umur dalam lukisan-lukisan mereka. Pada mereka, apa yang mereka lakukan itu merupakan sesuatu yang biasa serta tidak perlu malu untuk terus diamalkan.


5 Haiwan Rasmi Simbol Negara Paling Aneh dan Ganjil

Sebut saja Malaysia dan apakah haiwan yang menggambarkan simbol negara kita - kita dah tahu dah harimau belang merupakan haiwan tersebut; diletakkan pada jata negara, logo-logo badan-badan tertentu serta merupakan simbol dan nama jolokan pasukan bola sepak kebangsaan kita.

Bagaimanapun, beberapa negara tertentu mengambil pendekatan yang agak berbeza serta unik dalam menamakan simbol rasmi negara mereka, dalam usaha membentuk identiti dan idea asas tentang masyarakat tersebut.

Ada lima negara yang telah menamakan haiwan atau binatang yang di luar kebiasaan sebagai simbol negara. Apakah negara-negara itu dan simbol apa yang telah mereka guna?

Sekiranya anda meneliti bendera negara Bhutan, anda akan mendapati bendera negara tersebut dihiasi dengan seekor haiwan mitos dalam legenda mirip naga, berdasarkan kepercayaan masyarakat Cina. Naga yang dinamakan sebagai Druk itu merupakan simbol rasmi negara tersebut.

Druk mengikut kepercayaan masyarakat Bhutan dan juga Tibet, adalah haiwan yang melindungi kekayaan negara mereka. Dipercayai menduduki kedudukan tertinggi antara semua naga, Druk mempunyai kuasa mengawal guruh dan kilat. Oleh kerana cuaca di Bhutan mempunyai kadar berlakunya ribut petir yang kerap di sekitar kawasan banjaran Himalaya, orang Bhutan percaya itu adalah suara Druk sedang mengaum.

Bagi menghormati kedudukan Druk dalam masyarakat mereka, walaupun secara rasmi negara Bhutan dikenali dengan namanya, dalam bahasa tempatan penduduk negara itu memanggil negara mereka 'Druk Yui' atau Tanah Druk. Selain itu, semua pemimpin tertinggi Bhutan dinamakan sebagai 'Druk Gyalpo' atau 'Raja Naga Petir.'

Masih mengekalkan tema haiwan mitologi, negara Scotland turut sama menggunakan haiwan yang hanya wujud dalam kisah-kisah dongeng iaitu kuda unicorn. Sejarah bagaimana unicorn dipilih sebagai haiwan rasmi negara Eropah itu agak panjang usianya. Masyarakat Scotland sejak zaman dahulu lagi percaya bahawa unicorn membawa simbol kesucian, selain daripada turut sama memaparkan kekuatan dan kuasa.

Walau demikian, sebab sebenar mengapa unicorn dipilih berpunca daripada rasa marah orang Scotland pada orang England, jadi unicorn yang dipercayai sebagai musuh utama haiwan singa (yang diguna England) dipilih berdasarkan kepada kisah rakyat mereka.

Simbol ini mula digunakan tentera mereka sekitar abad ke 12, sebelum unicorn diabadikan dalam syiling-syiling yang digunakan pada abad ke 15. Pada abad ke 17 selepas kedua-dua negara digabungkan di bawa pemerintahan Raja James VI, beliau mengubah jata tentera Scotland supaya memaparkan dua unicorn serentak; satu mewakili Scotland dan satu mewakili England.

Secara rasmi, nama ayam jantan yang menjadi simbol kepada negara Peranics digelarkan sebagai Coq Gaulois atau ayam jantan Gallic. Simbol ayam jantang ini mula digunakan semasa berlakunya revolusinya Perancis, tetapi sudah menghiasai loceng-loceng gereja mereka. Orang Perancis percaya ayam jantan membawakan sikap berani serta mempunyai sikap kepimpinan yang tinggi.

Pada awalnya, pemilihan simbol ini berlaku secara tidak sengaja. Sebelum tertubuhnya negara Perancis lagi, masyarakat Perancis zaman dahulu dikenali sebagai orang Gaul atau Gallicus. Istilah 'Gallicus' mempunyai bunyi yang mirip dengan 'gallus' yang merujuk kepada ayam jantan dalam bahasa Latin, jadi untuk menunjukkan taat setia mereka, orang Gaul memilih untuk menggunakan ayam jantan sebagai simbol mereka.

Simbol ayam itu menjadi semakin rapat dengan masyarakat Perancis ketika era reinassance, di mana pemerintahan Perancis berjaya disatukan dan ayam yang menjadi salah satu haiwan yang dipercayai suci dalam ajaran Kristian, mula diangkat sebagai simbol penyatuan agama dan negara mereka.

Sebut Indonesia, pasti kita akan terbayang haiwan garuda yang gagah menguasai langit yang digunakan sebagai simbol masyarakat mereka. Bagaimanapun, secara rasminya simbol haiwan rasmi negara Indonesia adalah biawak komodo. Benar! Pelik kan?

Haiwan reptilia ini diangkat sebagai simbol rasmi negara Indonesia berpunca daripada kewujudan haiwan tersebut dalam jumlah yang besar, khasnya di bahagian timur negara itu di mana mereka mempunyai pulau khas yang dinamakan Pulau Komodo, sempena haiwan tersebut.

Pulau Komodo telah pun diumumkan akan ditutup kepada pelancong bermula daripada bulan Januari tahun 2020, bagi meningkatkan semula jumlah biawak komodo yang ada di pulau itu yang dianggarkan hanya tinggal 1,700 ekor. Usaha ini bagaimanapun bakal memaksa lebih 2,000 orang yang tinggal di pulau tersebut berpindah keluar bagi membolehkan biawak komodo hidup tanpa gangguan manusia.

Dalam kisah rakyat masyarakat China, wujud satu haiwan berupa kuda bersayap yang dinamakan sebagai Chollima dan haiwan ini diangkat oleh negara Korea Utara, sebagai lambang rasmi negara mereka yang sangat penting.

Pada mulanya, simbol Chollima digunakan oleh pemimpin pertama Korea Utara yang bernama Kim Il-Sung, ayah kepada Kim Jong-Il dan datuk kepada pemimpin Korea Utara sekarang iaitu Kim Jong-Un. Il-Sung mengasaskan gerakan Chollima pada tahun 1956, bagi membantu menyatukan masyarakat negara tersebut dalam usaha membangunkan negara selepas melalui tempoh perang dengan jiran mereka, Korea Selatan.

Chollima kuda mistik itu dipilih sebagai simbol dan dijadikan slogan-slogan dalam membentuk ketekunan orang ramai, seterusnya membantu mempercepatkan pemulihan negara tersebut. Sekiranya anda dapat ke Pyongyang, anda akan mendapati banyak tugu-tugu kuda Chollima dibangunkan bagi mengingtakan rakyat Korea Utara tentang semangat disebalik kuda terbang itu.


The Matrix 4 : Apa Yang Kita Perlu Tahu Sebelum Menonton

Salah satu filem yang benar-benar meninggalkan kesan besar pada industri perfileman seluruh dunia semasa ditayangkan, adalah filem pertama 'The Matrix' sebelum diikuti oleh dua buah lagi filem sambungannya, yang berjaya melengkapkan kisah perjuangan Neo dan kumpulannya.

Harus diakui jika dibandingkan dengan di antara ketiga-tiga filem, filem pertama trilogi itu tampil pada waktu yang sesuai, memperkenalkan pelbagai jenis teknik baru perfileman serta memperkenalkan pada dunia teknik gerak perlahan yang masih lagi diikuti sehingga kini. Adik beradik Wachowski yang menjadi penggerak kesemua filem diangkat peminat industri filem kerana visi mereka yang jauh ke depan.

Selepas lebih 16 tahun filem terakhir trilogi filem tersebut - 'The Matrix Revolutions' menutup jalan cerita Neo, Morpheus dan Trinity; pada bulan Ogos 2019 pengumuman bahawa filem keempat dalam siri The Matrix ini akan diterbitkan dengan jangkaan paling awal pada tahun 2021. Apa yang kita tahu tentang filem terbaru ini?

Dalam pengumuman rasmi yang dikeluarkan, dilaporkan bahawa pelakon terkenal Keanu Reeves serta pasangannya (dalam filem) Carrie Anne Moss akan kembali sebagai dua teraju utama tonggak filem keempat The Matrix.

Bagaimana jalan ceritanya akan diolah, sukar untuk dibayangkan kerana pada penghujung penamat trilogi itu - watak Carrie Anne iaitu 'Trinity' telah pun terbunuh. Sementara Neo pula lakonan Keanu Reeves telah berjaya menewaskan Agent Smith, lakonan pelakon ikonik Hugo Weaving - nasibnya tidak diketahui pada penghujung filem.

Tidak ada watak-watak lain yang disahkan akan kembali setakat ini, termasuklah Morpheus (Lawrence Fishburne) yang menjadi mentor dan sahabat baik, serta ketua kepada kumpulan pemberontak mereka. Setakat ini watak tersebut dikatakan bakal diberikan kepada pelakon yang lebih muda usianya - membuatkan ramai mula berspekulasi tentang latar belakang kisah kali ini.

Berikutan beberapa kegagalan yang perlu ditanggung oleh adik-beradik Wachowski sebelum ini menerusi filem-filem mereka yang dikritik hebat serta dikatakan gagal mengulangi penanda aras yang ditetapkan oleh 'The Matrix' - dua orang novelis terkenal iaitu David Mitchell dan Aleksander Hemon akan bertindak sebagai penulis skrip dan lakon layar.

Mitchell mempunyai latar belakang pengkarya berbentuk imaginatif, dikenali ramai dengan dua buah novelnya number9dream (2001) dan Cloud Atlas (2004) yang dianggap sebagai contoh karya terbaik beliau. Beliau juga sudah dikenali sebagai penulis yang banyak bekerjasama dengan adik-beradik Wachowski menerusi pembikinan filem 'Cloud Atlas' serta siri televisyen Sense8.

Hemon pula terkenal sebagai seorang penulis fiksyen yang handal, memulakan karier sebagai penulis profesional pada usia 26 tahun sebelum perang Bosnia mengubah hidupnya, apabila dia gagal untuk pulang ke negara asalnya.

Dua karya beliau yang sering diperkatakan adalah 'Nowhere Man' (2002) dan The Lazarus Project (2008). Ketika ini, beliau berkhidmat sebagai profesor di Princeton University dalam bidang penulisan kreatif.

Semasa menerbitkan filem 'The Matrix', adik beradik Wachowski merupakan gabungan dua individu iaitu Laurence Wachowski dan adiknya, Andrew Wachowski. Pada ketika ini, kedua-duanya sudah pun 'selamat' menjalani proses transisi menukar jantina - menjadikan kedua-duanya mahu diiktiraf sebagai wanita dengan dikenali sebagai Lana dan Lilly Wachowski pula.

Bagi filem keempat The Matrix ini, disahkan bahawa Lilly/Andrew tidak akan terlibat dengan hanya  Lana/Laurence akan menjadi teraju utama filem tersebut.

Desas-desus berkenaan kedua-duanya sudah lama kedengaran, selepas meletupnya filem The Matrix namun dinafikan oleh pihak-pihak yang rapat dengan kedua-duanya.

Hanya selepas filem 'Speed Racer' diterbitkan, Lana/Laurence Wachowski yang bakal mengarahkan filem The Matrix 4 kelak serta turut terlibat sebagai penulis lakon layar, membuka kisah bahawa dia sudah menjalani transformasi penuh kepada seorang wanita pada tahun 2008.

Sementara itu, adiknya Lilly/Andrew pula baru saja mengumumkan dia kini seorang wanita transgender pada tahun 2016.

Tidak tahulah adakah perubahan ini akan memberi pengaruh besar dalam menentukan hala tuju filem The Matrix, yang dalam kondisi sedia ada sudah banyak dipengaruhi dengan falsafah-falsafah keagamaan serta spiritualiti.

Penulis tinggalkan anda dengan satu persoalan - patut atau tidak kita menyokong filem The Matrix 4 kelak, apabila kita tahu pengarahnya seorang transgender? Nyatakan pandangan anda dalam ruangan komen.


Kisah Permusuhan Keluarga Mafia Hanya Kerana Resepi Rahsia Sos Piza

Warga New York sememangnya terkenal dengan piza dan tidak akan mengambil mudah apa-apa perkara berkaitannya. Para pemilik restoran piza masing-masing bangga dengan menu istimewa tersendiri serta mempunyai resipi rahsia turun-temurun.

Kebanyakan rahsia resipi yang disimpan rapi kebiasaannya melibatkan keaslian sos piza kerana ia merupakan asas paling penting kepada sepotong piza yang lazat. Jadi, tidak hairanlah apabila berlaku pertelingkahan yang membawa maut antara dua buah keluarga yang bermusuh akibat resipi sos piza.

Kisah pergaduhan sos piza ini bermula pada tahun 2009 apabila keluarga mafia Colombo yang dikaitkan dengan restoran piza L&B Spumoni Gardens dari Brooklyn menuduh Eugene Lombardo mencuri dan meniru salah satu resipi sos mereka.

Lombardo yang merupakan ahli keluarga mafia Bonanno pula mempunyai restoran pizanya sendiri di Staten Island iaitu The Square di mana sos itu dipercayai digunakan.

Menurut keterangan saksi di mahkamah, anak-anak lelaki Lombardo pernah bekerja di L&B. Salah seorang sekutu di restoran itu, Frank Guerra, pernah menyaksikan anak-anak Lombardo memantau dan memerhatikan simpanan tepung di bilik bawah tanah mereka.

Bekas ketua mafia Colombo iaitu Anthony Russo terus dimaklumkan perihal tersebut lalu dia, Guerra dan seorang lagi ahli kumpulan bernama Frank Iannaci terus bergegas ke The Square untuk bersemuka dan memberitahu Lombardo sendiri tentang kesalahan anak-anaknya.

Walau bagaimanapun, sejurus tiba di depan pintu masuk restoran itu, mereka terlihat papan tanda yang tertulis "piza gaya L&B" yang telah menyemarakkan lagi api kemarahan ketiga-tiga ahli mafia itu.

Mereka terus bertengkar di situ, memanggil lebih ramai ahli lain datang, mencaci sesama sendiri sehingga Lombardo ditampar dengan kuat oleh Iannaci.

Namun begitu, kedua-dua belah pihak akhirnya dilaporkan menemui jalan perdamaian melalui satu perbincangan di Restoran Panera Bread. Pada mulanya, pihak mafia Colombo meminta saham restoran The Square bernilai USD 75,000 tetapi akhirnya bersetuju dengan wang pampasan bernilai USD 4,000. Lombardo membayar wang pampasan itu dan tiada siapa yang tercedera.

Namun begitu, pada 30 Jun 2016, keadaan sekali lagi menjadi tegang apabila Louis Barbati, iaitu pemilik Restoran L&B Spumoni Gardens mati ditembak di luar rumahnya di Dyker Heights beberapa hari sebelum sambutan 4th of July.

Dia telah ditembak sebanyak dua kali di bahagian belakang pada jam 7 malam ketika baru saja tiba ke kediamannya dari tempat kerja. Barbati sedang memegang wang tunai bernilai hampir USD 15,000 dan sebuku roti yang dibawa pulang untuk makan malam.

Saspek yang memakai kaca mata hitam dan baju hoodie gelap dilaporkan terus melarikan diri sejurus Louis rebah tidak bernyawa. Pada mulanya polis mengesyaki pembunuhan ini ada kaitan dengan pertelingkahan yang berlaku sebelum ini akibat perebutan resepi rahsia sos piza mereka.

Apa yang menghairankan adalah wang tunai dan barangan berharga seperti jam tangan Rolex yang dipakai Louis tidak diambil. Berita pula melaporkan Louis Barbati atau restorannya tiada sebarang kaitan dengan aktiviti Mafia.

Louis adalah cucu kepada Ludovico Barbati, pengasas yang menubuhkan Restoran L&B Spumoni Gardens pada tahun 1939. Restoran itu terkenal dengan pai gaya Sicily dan ais krim Itali yang dijualnya. New York Time juga menggambarkan Louis sebagai seorang yang dihormati di kejiranannya dan mudah untuk ketawa.

Berdasarkan imej yang diedarkan NYPD, beberapa saksi telah mengecam seorang lelaki bernama Fernandez sebagai suspek yang menembak Louis Barbati sehingga mati. Pada 3 November 2016, pihak polis telah berjaya memberkas suspek berusia 40 tahun itu.

Walaupun tidak mempunyai hubungan secara langsung dengan pihak Mafia, kematian Louis dikatakan berpunca daripada balas dendam keluarga Mafia Bonanno terhadap salah seorang ahli Mafia Columbo, Frank Guerra, yang telah ditangkap polis ketika mengedar dadah.

Frank Guerra sebelum ini pernah dikaitkan kerana membunuh dua orang ahli mafia Bonanno iaitu Joseph Scopo dan seorang pemilik kelab di Staten Island iaitu Michael Devine.

Guerra yang juga bekas suami pemilik bersama Restoran L&B Spumoni Gardens, Patricia Barbati Coffey, juga pernah memeras ugut salah seorang pekerja Restoran L&B Spumoni Gardens kerana mencuri 'resepi rahsia' sos piza ketika bekerja di situ.

1. Kematian pemilik restoran mungkin disebabkan kes pertengkaran resepi rahsia sos piza


Pasukan "The Avengers" Sebenar Dalam Sejarah

Anda mungkin mengenali nama "The Avengers" melalui filem adiwira terkenal Hollywood yang diinspirasi dari komik Marvel. Kumpulan The Avengers yang dianggotai oleh adiwira seperti Iron Man, Hulk dan Thor mula-mula diperkenalkan dalam komik pada tahun 1963.

Namun, tahukah anda bahawa ada satu kumpulan pembunuh upahan Yahudi yang digelar sebagai 'The Avengers sebenar' ditubuhkan selepas Perang Dunia Kedua untuk memburu tentera Nazi.

Selepas berakhirnya Perang Dunia Kedua, apa yang difikirkan oleh kebanyakan orang Yahudi adalah untuk membina semula kehidupan mereka yang hancur. Selain itu, mereka juga ingin untuk membalas dendam terhadap Nazi kerana memusnahkan hidup mereka.

Walau bagaimanapun, niat membalas dendam ini lebih kuat dirasai oleh sekumpulan 50 orang lelaki dan wanita muda yang sebahagian besarnya terdiri daripada kumpulan pemberontak.

Kumpulan yang menggelarkan diri mereka sebagai "The Avengers" ini telah berazam untuk memastikan seramai mungkin ahli Nazi menerima padah terhadap kekejaman yang mereka lakukan ke atas kaum Yahudi.

Walaupun Perbicaraan Nuremberg ditubuhkan untuk mendakwa ahli-ahli Nazi yang perpangkat tinggi kerana kejahatan yang dilakukan mereka terhadap kaum Yahudi, sebahagian besar orang Yahudi berasa tidak berpuas hati kerana ramai tentera biasa Nazi yang terlibat dalam penyembelihan kaum mereka terlepas daripada dihukum.

Salah seorang daripada anggota The Avengers iaitu Joseph Harmatz memberitahu bahawa, dia tidak langsung rasa bersalah kerana merancang untuk membunuh anggota-anggota Nazi. Harmatz menggunakan nama samaran 'Julek' dalam Avengers telah meninggal dunia pada 2016 ketika berusia 91 tahun.

Pelan awal yang dirancang oleh kumpulan The Avengers ialah untuk meracun belakan air di Nuremberg. Pelan ini telah diatur oleh seorang penyair Yahudi, Abba Kovner. Namun, rancangan Kovnet itu tidak dipersetujui banyak pihak.

Pihak Yahudi beranggapan sekiranya ramai orang Jerman yang tidak bersalah mati akibat diracun, seluruh dunia pasti akan berasa simpati terhadap kejadian itu dan mengganggap perbuatan The Avengers itu sebagai tidak bermoral.

Malah, rancangan Kovner itu juga telah menarik perhatian pihak berkuasa British dan dia terpaksa membuang racun itu ke dalam laut sebelum ditangkap.

The Avengers kemudian mengalihkan tumpuan mereka kepada tahanan perang di Kem Stalag 13 di Langwasser yang terletak tidak jauh dari Nuremberg. Di kem itu, tentera Amerika menahan beribu-ribu askar SS (Schutzstaffel).

Anggota The Avengers berjaya mendapatkan pekerjaan di kedai roti yang membekalkan makanan ke kem itu. Mereka merancang untuk meracun bekalan roti dengan mencampurkan arsenik di dalamnya.

Abba Kovner menyediakan racun arsenik itu manakala Harmatz pula menyelia rancangan itu dari luar kedai roti. Tiga orang ahli Avengers mencampurkan arsenik itu dengan gam dan air. Mereka kemudian mencampurkannya dengan bahan untuk membuat 3,000 buku roti.

Roti yang dicampurkan racun itu kemudian dihantar sebagai bekalan makanan kepada 12,000 anggota SS. Namun, kumpulan Avengers berasa kesal kerana kebanyakan tahanan yang memakan roti itu hanya mengalami sakit yang teruk tetapi tiada yang mati akibat keracunan.

Selepas kegagalan itu, Harmatz dan anggota Avengers yang lain terpaksa melarikan diri ke sempadan Czechoslovakia. Di sana, mereka menemui seorang lagi tahanan Yahudi yang terselamat iaitu Yehuda Maimon.

Maimon telah merasuah pengawal sempadan untuk membolehkan kumpulan itu menyeberang sempadan tanpa diperiksa. Mereka kemudian melarikan diri ke Itali sebelum menetap di Palestin.

Dokumen rasmi telah menunjukkan jumlah arsenik yang digunakan The Avengers di Langwasser sepatutnya boleh menyebabkan kematian sehingga 60,000 orang tetapi sehingga hari ini tiada siapa yang pasti mengapa ia tidak berhasil.

Kedai roti yang digunakan The Avengers untuk meracun askar Nazi

Ujian makmal mendapati bahawa roti yang diracun itu mengandungi 0.2 gram arsenik di bahagian bawah, atas dan sisi roti. Sepatutnya, jumlah racun itu sudah cukup untuk membunuh sesiapa sahaja yang memakan roti itu.

Doktor yang merawat tahanan tentera SS di kem Stalag 13 pula melaporkan bahawa pesakit hanya menunjukkan tanda-tanda keracunan seperti taun, muntah-muntah, cirit-birit dan ruam kulit.

Pada tahun 1999, Harmatz dan seorang lagi anggota The Avengers, Leipke Distal, mengambil bahagian dalam dokumentari televisyen mengenai pergerakan kumpulan mereka.

Melalui pendedahan itu, pendakwa raya di Nuremberg telah menyiasat ahli kumpulan The Avengers yang masih hidup kerana cubaan mereka untuk meracun tentera Nazi. Akhirnya, tiada sebarang pendakwaan yang dibuat ke atas kumpulan itu.

Menurut ketua sejarawan memorial Yad Vashem, Dina Porat, apa yang dilakukan oleh kumpulan The Avengers ini adalah satu amaran kepada dunia bahawa anda tidak boleh sewenang-wenangnya membunuh Yahudi dengan sekejam itu tanpa menerima akibat daripada perbuatan itu.

Marmatz tidak pernah menyesal kerana melakukan serangan itu dan merasakannya sebagai satu kewajipan. Dia berasa bangga kerana menjadi ahli The Avengers. Dia berasa tidak akan diterima 'syurga' sekiranya tidak membalas dendam kepada mereka yang melakukan kekejaman terhadap keluarga dan bangsanya.

Walau apa pun motif The Avengers atau bangsa Yahudi yang lain membalas dendam terhadap Nazi kerana melakukan pembunuhan kaum mereka, ia tidak menghalalkan kekejaman yang mereka lakukan terhadap penduduk Palestin pada hari ini.

1. 'The Avengers sebenar' adalah kumpulan Yahudi yang memburu Nazi


Chimera: Projek Kontroversi Hibrid Manusia dan Haiwan

Sejak sekian lamanya, majoriti saintis menentang keras projek hibrid antara manusia dan haiwan. Perkara ini kembali hangat diperkatakan selepas terdapat laporan bahawa sekumpulan saintis telah berjaya mencipta embrio monyet yang mengandungi sel manusia.

Hibrid antara manusia dan haiwan ini juga dikenali sebagai chimera. Chimera membawa maksud sebuah organisma atau tisu yang mengandungi sekurang-kurangnya dua set DNA yang berlain yang biasanya berasal daripada gabungan zigot yang berbeza (telur yang disenyawakan).

Perkataan chimera ini sebenarnya diambil daripada kisah mitologi Yunani dimana ianya adalah seekor raksasa berapi dimana ianya adalah gabungan antara singa, kambing dan juga naga. Dalam erti kata lain, chimera antara haiwan dan haiwan lain juga boleh belaku.

Sebuah laporan terbaru yang diterbitkan oleh akhbar berbahasa Sepanyol, El Pais, telah mendakwa sekumpulan saintis yang diketuai oleh Prof Jua Carlos Izpisua Belmonte daripada Salk Institute di Amerika Syarikat telah berjaya berjaya menghasilkan chimera monyet-manusia.

Kerana masalah etika yang timbul mengenai projek seperti ini, pasukan ini walau bagaimanapun hanya melakukan penyelidikan ini di China. Mengapa China? Kerana di China undang-undangnya tidak begitu ketat bagi menghalang eksperimen penuh kontroversi seperti ini dijalankan.

Mungkin ada sesetengah orang menganggap chimera dicipta untuk menghasilkan satu spesis hidupan baru ataupun mencipta haiwan yang lebih bijak seperti manusia. Walau bagaimanapun, itu bukanlah objektif projek chimera ini dibuat.

Chimera dilihat sebagai satu solusi berpotensi untuk menyelesaikan masalah kekurangan organ untuk dipindahkan kepada pesakit (manusia) dan juga masalah penolakan organ oleh tubuh badan penerima (akibat ketidaksesuaian).

Chimera dijalankan kerana sesetengah saintis percaya satu hari nanti, organ yang boleh dipadankan secara genetik dengan penerima organ boleh dihasilkan dalam haiwan.

Dalam erti kata lain, haiwan akan menjadi tempat tumpang organ tersebut membesar sehingga sesuai dipindahkan pula ke penerima. Walaupun idea ini mungkin nampak menarik di atas kertas, ianya tidaklah semudah yang disangka dan mempunyai risikonya yang tersendiri.

Contoh chimera antara mencit (mouse) dan tikus (rat). Dalam gambar ini adalah (daripada kanan) mencit, chimera tikus-mencit, chimera mencit-tikus dan tikus.

Bagi mencapai matlamat ini, kaedah yang digunakan adalah mengambil sel dari manusia dewasa sebelum dilakukan suntingan untuk menjadikannya sel stem yang kemudiannya boleh digunakan untuk menghasilkan apa-apa jua jenis sel di dalam badan. Selepas itu, embrio daripada spesis lain (dalam hal ini, haiwan) diperkenalkan agar sel-sel tersebut boleh membesar.

Prof Jua Carlos Izpisua Belmonte dan beberapa orang saintis sebelum ini mendakwa berjaya menghasilkan chimera daripada embrio khinzir dan embio biri-biri yang mengandungi sel manusia. Walau bagaimanapun, perkadarannya adalah terlalu rendah. Sebagai contoh dengan penggunaan embrio biri-biri, dianggarkan hanya terdapat 1 sel manusia bagi setiap 10,000 sel  haiwan tersebut.

Eksperimen mengenai chimera khinzir-manusia dan biri-biri-manusia dianggap menarik kerana kedua-dua haiwan ini mempunyai saiz organ yang hampir sama untuk dipindahkan ke manusia.

Laporan lanjut mengenai projek ini sukar diperolehi memandangkan para saintis ini enggan memberikan laporan lanjut mengenai. Hal ini adalah dijangka kerana mereka berkemungkinan cuba menyembunyikan  sesuatu memandangkan projek ini mendapat pertikaian masyarakat antarabanngsa.

Embrio tikus. Sekumpulan saintis Jepun merancang untuk meletakkan sel manusia pada embrio tikus setelah mendapat kebenaran daripada pihak kerajaan Jepun

Sel adalah sesuatu yang sangat kompleks untuk dikaji dan dikawal. Dalam kes chimera khinzir-manusia dan biri-biri manusia, ianya tidak menimbulkan begitu banyak isu memandangkan chimera tersebut hanya dibiarkan hidup dan membesar selama beberapa minggu sahaja, iaitu sebelum organ benar-benar terhasil.

Prof Robin Lovell-Badge, seorang ahli biologi dari Francis Crick Institute yang berpangkalan di London menyatakan kebimbangannya mengenai projek chimera sekiranya chimera tersebut dibiarkan membesar dan hidup lebih lama. Sebagai contoh, beliau mempersoalkan bagaimanakah para saintis ini mampu untuk mengawal sumbangan sel manusia ini kepada hanya organ yang ingin dihasilkan.

Menurutnya lagi, sekiranya sel manusia ini hanya menyumbang kepada pembentukan pankreas, jantung dan buah pinggang sahaja, ianya mungkin tidak menjadi masalah. Tapi apa akan jadi sekiranya chimera ini dibenarkan lahir dan hidup seperti haiwan biasa, adakah sel-sel manusia ini tidak akan "mempengaruhi" sistem saraf dalam tubuh haiwan tersebut? Perkara inilah yang menjadi kebimbangan.

Isu mengenai chimera monyet-manusa timbul tidak lama selepas seorang saintis Jepun, Prof Hiromitsu Nakauchi mendapat kebenaran daripada kerajaan Jepun untuk menghasilkan chimera tikus-manusia. Pada bulan Mac, kerajaan Jepun telah menarik semula pengharaman embrio chimera daripada hidup melebihi 14 hari.

Prof Hiromitsu Nakauchi walau bagaimanapun memberi tahu beliau tiada perancangan untuk membiarkan embrio chimera itu hidup melebihi 14 hari sehingga chimera itu benar-benar lahir (hidup) sebagai haiwan biasa. Walaupun chimera tersebut mungkin tidak berperangai seperti manusia (sekiranya dibiarkan terus hidup), ia mungkin tidak mempunyai ciri-ciri seperti tikus biasa.


7 Tempat Paling Banyak Menerima Hujan Dalam Dunia

Corak hujan adalah sangat berbeza di seluruh dunia dan ia bergantung kepada beberapa faktor. Antaranya ialah topografi (rupa bentuk muka bumi) tanah, jarak dengan kawasan berair, garisan lintang (latitud), suhu, corak angin dan lain-lain lagi.

Semua faktor yang disebut di atas bertindak mempengaruhi jumlah hujan di sesuatu tempat. Sebagai perbandingan, Taiping adalah kawasan paling banyak menerima hujan di Malaysia dengan kira-kira 100 hingga 200 inci purata hujan setiap tahun. Kini, kami kongsikan pula bersama anda beberapa tempat yang paling banyak menerima hujan di dunia.

Big Bog di Pulau Maui adalah rawa (seperti paya) altitud tinggi yang terbesar di Hawaii. Big Bog yang berada pada ketinggian 1,600 meter di atas paras laut ini terletak di sempadan antara Hutan Simpan Hana dan Taman Negara Haleakala.

Kedudukannya yang begitu dengat dengan lapisan angin pasat membuatkan Big Bog menjadi kawasan laluan tiupan udara lembab dari timur laut ke lereng gunung yang curam.

University of Hawaii melaporkan bahawa, Big Bog merupakan tempat paling lembap di Pulau Hawaii dengan purata hujan sebanyak 10,272 mm (404 inci) setahun untuk tempoh dari 1992 sehingga 2018. (sumber)

Debundscha adalah sebuah kampung di wilayah barat daya Cameroon. Ia terletak di kaki Gunung Cameroon dan menghadap ke selatan lautan Atlantik di pantai Cameroon. Debundscha mempunyai iklim yang sangat lembap dengan kira-kira 10,299 mm (405.5 inci) purata hujan setiap tahun.

Terletak dekat dengan garisan khatulistiwa yang sentiasa panas dan lembab, Debundscha mempunyai musim hujan yang panjang dan musim panas yang pendek dalam setahun.

Selain itu, Gunung Cameroon yang setinggi 4,095 meter di belakangnya telah menghalang awan untuk bergerak melepasi kawasan ini dan menyebabkan Debundscha dilimpahi hujan hampir sepanjang tahun. (sumber)

San Antonio de Ureca adalah sebuah kampung yang terletak di selatan Malabo di Bioko Sur, Equatorial Guinea. Tempat yang juga dikenali sebagai Ureka atau Ureca ini adalah kawasan paling banyak menerima hujan di Afrika.

Musim panas di Ureca adalah antara bulan Nobember sehingga Mac. Selebihnya, tempat ini dipenuhi dengan hujan lebat. Ureca sentiasa lembap ini menerima kira-kira 10,450 mm (418 inci) hujan secara purata setiap tahun. (sumber)

Sungai Cropp adalah sungai yang mengalir sejauh 9 km sebelum bertemu dengan Sungai Whitcombe di New Zealand. Wilayah Sungai Cropp ini merupakan kawasan paling lembab di New Zealand dengan purata hujan sebanyak 11,516 mm (453 inci) setahun.

Pada 12 dan 13 Disember 1995, Sungai Cropp telah mencatatkan hujan sebanyak 1,049 mm (41.3 inci) dalam hanya tempoh dua hari sahaja. Rekod itu kemudian dipecahkan pada 25 dan 26 Mac 2019 dengan hujan sebanyak 1,086 (42.8).

Ia merupakan hujan paling banyak turun yang pernah direkodkan di New Zealand dalam masa 48 jam dan merupakan tempat keempat paling lembap di dunia. Kadar hujan paling tinggi yang pernah direkodkan di sungai ini ialah sebanyak 18,000 mm (708 inci) setahun. (sumber)

Tutunendo adalah salah satu kawasan perbandaran di Colombia. Kawasan yang mempunyai populasi kurang daripada 1000 orang ini merupakan tempat ketiga paling lembap di dunia dengan hujan lebat sepanjang tahun. Ini kerana pembentukan awan yang berterusan telah mempengaruhi iklim di tempat ini.

Musim luruh adalah waktu paling banyak hujan turun di Tutunendo. Semasa musim kering seperti Februari dan Mac, hujan masih turun di sini sekitar 20 hari dalam sebulan.

Sepanjang tahun, langit di Tutunendo kekal mendung dengan hanya tiga hingga empat jam sahaja cahaya matahari dalam sehari. Tempat ini menerima purata hujan sebanyak 11,770 mm (463 inci) dalam setahun. (sumber)

Cherrapunjee yang juga dikenali sebagai Sohra ini terletak 15 kilometer dari Mawsynram, Meghalaya, utara India. Bandar altitud tinggi ini terletak 1,484 meter di atas paras laut di Bukit Khasi dan menerima hujan melalui angin monsun yang bertiup dari Teluk Bengal.

Cherrapunjee menerima purata hujan sebanyak 11,777 mm (463.5 inci) dalam setahun. Semasa musim panas, suhu di sini boleh naik sehingga 23 darjah selsius manakala pada musim sejuk pula suhu boleh menurun serendah 7 darjah selsius. (sumber)

Mawsynram yang terletak di negeri Meghalaya, India, ini adalah tempat paling banyak menerima hujan di dunia. Terletak tidak jauh dari Cherrapunjee, tempat ini menerima purata hujan sebanyak 11,871 mm (467 inci) hujan setiap tahun.

Sama seperti Cherrapunjee, kawasan pergunungan di sekeliling telah memaksa angin monsun yang datang dari utara Teluk Bengal melalui kawasan ini. Bukit Khasi di mana terletaknya Mawsynram berada betul-betul di laluan angin ini.

Angin yang bertiup di rantau ini sentiasa menyejukkan kepulan wap di langit dan membawa awan yang membentuk hujan. Jatuhan hujan yang tinggi di kawasan ini menjadikan rantau ini mempunyai banyak sungai dan air terjun.

Penduduk di sini sudah biasa dengan cuaca lembap dan tidak pernah meninggalkan rumah tanpa membawa payung. Bulan Disember dan Januari adalah bulan paling kering di Mawsynram tetapi hujan tetap turun sekitar 60 mm. (sumber)


4 Kes Tumbuhan Membesar Dalam Tubuh Manusia

Kebanyakan tumbuhan memerlukan tanah untuk membesar. Ada beberapa jenis tumbuhan yang boleh membesar hanya di dalam air.

Tetapi ada beberapa kes unik yang sangat jarang sekali berlaku - menunjukkan tumbuhan juga mampu membesar dalam tubuh manusia. Bukan di luar permukaan kulit, tetapi dalam tubuh kita!

Kes-kes ini menjadi perhatian pengkaji dan saintis kerana keunikannya serta kemungkinan untuk kes-kes serupa berlaku, sangat kecil peratusannya. Pernah anda terbaca tentang empat kes ini?

Sebuah pusat ENT di Pakistan menerima kedatangan seorang pesakit yang mengadu rasa sakit dan sangat gatal dalam telinganya pada 17 Jun 2003. Beliau memberitahu doktor bahawa dia sudah merasai kesakitan itu selama 45 hari, tetapi terpaksa hadir kerana sudah tidak lagi mampu menahan sakit.

Pemeriksaan awal mendapati ada satu bendasing berwarna hijau di dalam saluran telinga lelaki tersebut, tetapi doktor tidak menjangkakan yang objek itu sebenarnya adalah tumbuhan.

Selepas doktor berjaya menarik keluar objek hijau itu, barulah didapati bahawa bendasing itu adalah kacang hijau yang sudah bertunas, hampir menjadi tauge. Akarnya pula bersambung dengan kumpulan tahi telinga yang dipercayai menjadi bajanya. Tidak diketahui bagaimana kacang hijau itu memasuki telinga lelaki tersebut dan lelaki malang itu selamat menjalani operasi membuangnya tanpa sebarang komplikasi.

Seorang wanita bernama Ranran mendapati sebiji benih pokok dandelion telah masuk ke dalam telinga anak mereka yang baru berusia 16 bulan. Gagal mengeluarkannya, Ranran serta suaminya tidaklah pergi melakukan pemeriksaan rapi - lagipun anak mereka kelihatan sihat.

Selepas empat bulan berlalu, anak mereka mula menggaru-garu telinga kirinya dan tabiat itu menjadi semakin kerap. Mula merasa bimbang setelah mendapati wujud sesuatu dalam salur telinga anak mereka, Ranran membawa anaknya ke klinik pakar.

Siasatan mendapati wujud pucuk pokok dandelion di dalam saluran telinga anaknya yang sedang membesar, seterusnya menutup terus salur telinga anak mereka. Tumbuhan kecil bersaiz 2 cm itu juga berakar dan melekat kuat pada dinding salur telinga bayi itu, menyukarkannya untuk ditarik keluar.

Selepas 10 minit, prosedur ringkas itu berjaya mengeluarkan tumbuhan tersebut. Doktor menyifatkan tumbuhan itu agak degil untuk dikeluarkan selain daripada kesukaran yang dihadapi, kerana ruang salur telinga juga masih lagi kecil, dikhuatiri akan menyebabkan kecederaan pada permukaannya.

Seorang guru bersara bernama Ron Sveden warga Massachussetts. Amerika Syarikat menyangkakan dia bakal menerima khabar buruk mengesahkan wujudnya tumor dalam paru-parunya.

Ini kerana selepas beberapa bulan mengidap emphysema - yang menyebabkan dia mengalami kesukaran bernafas, imbasan yang dilakukan mendapati wujud ketumbuhan dalam organnya.

Bagaimanapun, semua ujian yang dilakukan bagi mengesahkan jenis tumor yang wujud mendapati ketumbuhan yang ada di dadanya bukannya sejenis kanser, tetapi anak pokok kacang pea sebesar 1.25 cm. Perkara ini diketahui setelah skop berjaya dimasukkan dan sedikit sampel 'tumor' tersebut berjaya diambil - mendapati ketumbuhan itu adalah sejenis tumbuhan sahaja.

Pembedahan yang dilakukan berjaya mengeluarkan pokok tersebut dan Ron merasa amat lega mengetahui dia menghidap pokok yang sedang membesar, bukannya kanser.

Sama seperti Sveden, Artyom Sidorkin mengalami masalah pernafasan dan apabila sampai ke satu tahap, mula batuk-batuk seterusnya mengalami batuk berdarah. Pemeriksaan di hospital mendapati adanya ketumbuhan dalam paru-paru beliau yang dipercayai punca kepada masalah yang dihadapinya.

Berbeza dengan kes Sveden, doktor beliau mengesahkan bahawa apa yang ada adalah tumor, jadi pembedahan untuk mengeluarkan tumor yang wujud dijalankan bagi membuang bahagian yang telah dijangkiti. Operasi yang dilakukan oleh Dr. Vladimir Kamashev mendapati tumbuhan pokok jenis fir, sepanjang hampir 2 inci membuatkan mereka semua terkejut.

Tumbuhan itu didapati sudah pun membesar, sehingga menyentuh beberapa bahagian pembuluh darah dan menyebabkan kesakitan yang dirasai oleh Sidorkin. Pihak perubatan beranggapan Sidorkin pernah tertelan benih pokok tersebut tanpa sengaja, menyebabkannya bertunas sebelum mula membesar.

Say that again? The seed that grew inside an ear

Dandelion growing in ear canal of tot removed by surgeon

US Man Discovers He Has Pea Plant Growing In His Lung